Arab Saudi larang tayangan filem baharu Doctor Strange
Oleh KOSMO!

26 April 2022, 9:00 pm
JEDDAH – Kerajaan Arab Saudi mengharamkan tayangan filem adiwira terbaharu keluaran Marvel Studios, Doctor Strange kerana memaparkan dialog yang mempromosikan golongan lesbian, gay, biseksual dan transeksual (LGBT), lapor portal berita MailOnline semalam.
Filem edaran Disney itu memaparkan satu babak selama 12 saat yang memaparkan seorang pelakonnya menyebut bahawa dia mempunyai ‘dua orang ibu.’
Menurut pihak berkuasa Arab Saudi, Disney perlu memotong babak tersebut sebelum ia diberi kebenaran untuk ditayangkan di negara itu.
“Namun, buat masa ini Disney menolak permintaan kami untuk menyunting babak di mana karakter lesbian, America Chavez, merujuk kepada ‘dua ibunya’.
“Ia cuma watak Chavez seorang yang bercakap mengenai ibu-ibunya kerana dia mempunyai dua ibu. Di rantau Asia Barat, agak sukar untuk kami meluluskan sesuatu seumpama ini.
“Disney memberitahu kami bahawa mereka tidak akan menuruti permintaan untuk menyunting babak tersebut,” kata Penyelia Utama bagi Klasifikasi Pawagam Arab Saudi, Nawaf Alsabhan.

Sementara itu, Nawaf turut menjelaskan mengenai laporan bahawa filem adiwira yang bakal ditayangkan pada awal Mei itu telah diharamkan tayangannya di Arab Saudi.
“Ia tidak pernah diharamkan dan tidak akan diharamkan. Tiada alasan untuk mengharamkan filem itu.
“Ia cuma suntingan mudah dan setakat ini, mereka (Disney) enggan melakukannya. Namun, kami tidak akan berputus asa dan masih mencuba (agar Disney menuruti permintaan),” ujarnya.
Dalam pada itu, seorang kakitangan sebuah pawagam di Arab Saudi semalam memberitahu bahawa tayangan filem ‘Doctor Strange in the Multiverse of Madness’ itu telah ditarik balik. – Agensi


Filipina lancar program dos penggalak kedua
Oleh KOSMO!

26 April 2022, 8:30 pm
MANILA – Kerajaan Filipina mula melaksanakan program dos penggalak Covid-19 kedua bermula kelmarin bagi mengatasi isu penurunan tahap imuniti terhadap virus tersebut.
Menurut laporan laman berita Rappler, suntikan vaksin keempat secara keseluruhan itu akan diberi kepada golongan yang mempunyai sistem imuniti badan lemah berusia 18 tahun dan ke atas.
“Golongan berisiko tinggi ini boleh mula mendapatkan dos penggalak kedua seawal tiga bulan selepas menerima suntikan penggalak pertama,” kata Timbalan Setiausaha Kesihatan Filipina, Maria Rosario.
Pada taklimat akhbar sebelum ini, Setiausaha Kesihatan, Francisco Duque III berkata,  mereka yang memiliki imuniti lemah itu termasuk penerima  pemindahan organ, pesakit  kanser dan penghidap HIV/AIDS.
Filipina akan menyertai beberapa negara termasuk Australia, El Salvador, Jerman, Israel dan Britain yang telah mula melaksanakan  program dos penggalak kedua buat penduduk mereka.
Dalam perkembangan berkaitan, hampir 61 peratus daripada 110 juta penduduk Filipina telah divaksin, manakala seramai 13 juta orang menerima dos penggalak pertama, demikian menurut data kerajaan.

Negara  itu merekodkan hampir 3.7 juta kes koronavirus dan lebih 600,000 kematian sekali gus antara paling buruk di rantau Asia Tenggara.
Bagaimanapun, bilangan  jangkitan baharu menurun dengan mendadak dengan Filipina kini  merekodkan purata 207 kes harian atau bersamaan hanya 1 peratus berbanding semasa kemuncak jangkitan Covid-19. – Agensi


JIM nafi depot tahanan imigresen sesak
Oleh MOHD. HUSNI MOHD. NOOR

26 April 2022, 8:01 pm
PUTRAJAYA – Jabatan Imigresen (JIM) menafikan laporan sebuah akhbar bahawa beberapa depot imigresen di beberapa negeri sesak dan kekurangan kakitangan.
Ketua Pengarah Imigresen, Datuk Seri Khairul Dzaimee Daud berkata, jumlah kapasiti tahanan di semua 21 depot Imigresen seluruh negara ini termasuk tiga depot Imigresen sementara adalah 21,150 orang.
Beliau berkata, sehingga 24 April lalu, jumlah tahanan di depot-depot tersebut adalah seramai 17,624 orang terdiri daripada 12,895 tahanan lelaki, 3211 tahanan perempuan, 851 tahanan kanak-kanak lelaki dan 677 tahanan kanak-kanak perempuan.
“Laporan akhbar itu menyebut Depot Imigresen Lenggeng sesak dan kurang kakitangan berdasarkan kenyataan Pejabat Pesuruhjaya Kanak-Kanak di Suruhanjaya Hak Asasi Manusia Malaysia (Suhakam), Prof. Datuk Noor Aziah Mohd Awal.
“Jumlah kapasiti tahanan di Depot Imigresen Lenggeng Negeri Sembilan seramai 1,000 orang iaitu 800 lelaki dan 200 perempuan,” katanya menerusi satu kenyataan hari ini.
Katanya, JIM telah mengkaji keperluan perjawatan bagi semua depot pada tahun 2019 dengan mengambilkira keperluan sebenar pegawai.

Jelas beliau, keperluan perjawatan itu telah dipersetujui agensi pusat termasuk tambahan jawatan di empat pusat tahanan sementara (PTS) di Sabah selepas pengambilalihan daripada MKN.
Menurutnya, JIM sedang membuat pengisian kekosongan jawatan termasuk di depot-depot tahanan secara berterusan. – KOSMO! ONLINE


RUU tukar parti masih dalam proses muktamad
Oleh SOFIAN BAHAROM

26 April 2022, 8:24 pm
PUTRAJAYA – Mesyuarat ketiga Jawatankuasa Pilihan Khas Parlimen hari ini diadakan untuk meneliti cadangan Rang Undang-Undang (RUU) Perlembagaan (Pindaan) (No. 3) 2022, termasuk membincangkan penetapan dasar berkaitan peruntukan larangan ahli Dewan Rakyat bertukar parti.
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berkata, sehingga kini Jawatankuasa Pilihan Khas Parlimen telah melaksanakan mesyuarat-mesyuarat seperti ketetapan takwim.
“Berdasarkan siri mesyuarat tersebut, Jawatankuasa Pilihan Khas Parlimen telah mencapai kata sepakat dalam beberapa perkara dasar mengenai gubalan RUU ini.
“Namun, Jawatankuasa Pilihan Khas Parlimen ini masih dalam proses untuk memuktamadkan RUU ini sepertimana usul Peraturan Mesyuarat 54(2) dan Penubuhan Jawatankuasa Pilihan Khas di bawah Peraturan 81(1) yang telah diluluskan semasa sidang Majlis Khas pada 11 April 2022 yang lalu.
“Selain itu, Jawatankuasa Plihan Khas Parlimen boleh melanjutkan tempoh pembentangan penyata selaras dengan usul di atas,” katanya dalam satu kenyataan hari ini.
Menurut beliau, Jawatankuasa Pilihan Khas Parlimen juga mengambil keputusan untuk mendapatkan pandangan bertulis (written submission) daripada pertubuhan bukan kerajaan, parti-parti politik dan pakar akademik berkaitan parameter gubalan RUU tersebut selaras dengan usul yang dikemukakan.

Bagaimanapun jelasnya, jawatankuasa tersebut perlu memastikan kerahsiaan perbincangan dan dokumen yang diteliti perlu dijaga selaras dengan Peraturan 85 Peraturan-Peraturan Majlis Mesyuarat Dewan Rakyat. – KOSMO! ONLINE


Rakyat Pakistan cetuskan pembelian panik diesel
Oleh KOSMO!

26 April 2022, 8:00 pm
ISLAMABAD – Kementerian Tenaga Pakistan menyatakan bahawa pembelian panik bahan api diesel di seluruh negara itu telah membawa kepada masalah kekurangan bekalan yang berpunca daripada sikap orang ramai sendiri, lapor akhbar Arab News.
Menurut kementerian tersebut, situasi itu berlaku ketika Islamabad dijangka menarik balik subsidi petrol dan diesel sebagai memenuhi syarat untuk mendapatkan pinjaman Tabung Kewangan Antarabangsa (IMF) berjumlah AS$6 bilion (RM26 bilion).
Negara itu,  yang  berdepan  cabaran ekonomi selepas kerajaan baharu mengambil alih pentadbiran daripada bekas Perdana Menteri, Imran Khan, telah meminta IMF supaya  melanjutkan program pinjaman dan meningkatkan pembiayaan sebanyak AS$2 bilion (RM8.6 bilion).
Menteri Kewangan, Miftah Ismail berkata, ia bertujuan untuk membantu meringankan beban pembiayaan.
Sebagai syaratnya, Pakistan bersetuju untuk menarik balik subsidi dalam sektor minyak dan tenaga, kata IMF.
Sekiranya perkara itu berlaku, ia akan membawa kepada  kenaikan harga diesel. Golongan petani adalah antara yang bergelut untuk mendapatkan bekalan diesel ketika negara itu berada pada kemuncak musim menuai gandum.

Bagaimanapun, jurucakap Kementerian Tenaga, Rabbiya Khalid berkata, Pakistan  sebenarnya mempunyai bekalan minyak diesel yang mencukupi.
“Situasi ini merupakan keadaan ‘kekurangan buatan’ yang dicipta oleh penduduk sendiri kerana negara ini mempunyai rizab diesel yang mencukupi bagi memenuhi semua permintaan.
“Orang ramai perlu menghentikan pembelian panik. Tiada masalah kekurangan bekalan diesel di Pakistan,” katanya.
Sementara itu, wakil Persatuan Petani Pakistan, Mian Muhammad Umair Masood berkata, kekurangan bekalan diesel turut berlaku di wilayah Punjab, di mana aktiviti menuai gandum tertangguh disebabkan situasi itu.
“Kekurangan minyak diesel pada waktu penting ini boleh membawa kepada isu keselamatan makanan di negara ini,” katanya. – Agensi


Enam hari makan salji selepas terperangkap dalam kereta
Oleh KOSMO!

26 April 2022, 7:30 pm
SACRAMENTO, California – Seorang wanita di negeri California, Amerika Syarikat (AS) yang terperangkap enam hari di dalam kereta akibat ribut salji bertahan dengan memakan salji dan enam pek yogurt, lapor akhbar Mirror UK  semalam.
Sheena Gullett, 52, terpaksa memakan bebola salji sebagai pengganti air bagi mengelak badannya mengalami dehidrasi sepanjang tempoh tersebut.
Gullett dan rakannya, Justin Honich terpisah apabila lelaki itu keluar mencari bantuan selepas  bateri kereta mereka mati disebabkan salji tebal.
Ribut yang melanda kawasan itu menyebabkan Honich tidak dapat mengesan lokasi Gullett  meskipun dia berjaya mendapatkan bantuan orang ramai.
“Saya tidak biasa dengan kawasan tersebut maka ia memakan masa untuk polis dan ambulans mencari lokasi di mana Gullett berada,” jelas Honich.
Phak berkuasa akhirnya dapat mengesan kedudukan Gullett selepas enam hari dan keadaan ribut salji yang semakin pulih.

Jabatan syerif dalam satu kenyataan akhbar berkata,  wanita itu ditemui dalam keadaan yang sangat trauma,  namun tidak mengalami kecederaan fizikal. – Agensi


Tiga beradik kembar bercinta, mahu kahwin lelaki sama
Oleh KOSMO!

26 April 2022, 6:30 pm
NAIROBI, KENYA –  Tiga beradik kembar seiras di Kenya menjadi perhatian ramai selepas mengaku bercinta dengan lelaki yang sama, malah ketiga-tiga mereka merancang untuk mengahwini jejaka tersebut, lapor laman Oddity Central kelmarin.
Cate, Eve dan Mary atau dikenali sebagai ‘Komrad Kembar Tiga’ bercinta dengan Bigman Stevo selepas  ‘melamar’ lelaki itu untuk keluar bertemu janji dengan ketiga-tiga mereka.
Cate adalah yang pertama melihat Stevo  dan memberitahu kepada adik-beradik kembarnya tentang lelaki itu.
“Saya pernah melihat Stevo di YouTube dan pada suatu hari, saya memberitahu Mary mengenainya. Dia mengaku menyukai Stevo dan ketika saya menunjukkan wajah Stevo kepada Eve pula, dia juga meminati lelaki itu,” kata Cate.
Pasangan kembar tiga itu kemudian jatuh cinta kepada Stevo selepas mereka keluar temu janji dan mengenalinya.
Mereka  mengakui tidak pernah berasa cemburu kerana telah menyusun jadual bagi memastikan masing-masing mempunyai masa yang sama banyak untuk diluangkan  bersama Stevo.

“Kami menyusun jadual supaya Stevo boleh keluar dengan kami pada hari Isnin, Selasa dan Rabu serta pada hari Jumaat kami keluar berempat.
“Syaratnya adalah dia perlu mencintai kami dengan sama rata dan melakukan yang terbaik untuk menyayangi kami dengan saksama,” kata kembar tersebut.
Sementara itu, Stevo berkata, dia menganggap dirinya menjalani hubungan poligami apabila bercinta dengan tiga wanita serentak.
“Saya percaya bahawa cinta saya bukan hanya milik seorang wanita. Saya dilahirkan untuk berpoligami dan semua orang mengetahuinya.
“Saya sentiasa jujur dan setia. Bekas-bekas kekasih meninggalkan saya kerana saya memberitahu mereka bahawa saya ingin menambah teman wanita baharu,” katanya. – Agensi


Korea Utara kekal tolak vaksin Covid-19
Oleh KOSMO!

26 April 2022, 7:00 pm
PYONGYANG – Hampir dua tahun pandemik Covid-19 melanda dunia, Korea Utara merupakan salah satu daripada dua negara di dunia termasuk Eritrea yang tidak melaksanakan sebarang program vaksinasi untuk menangani wabak tersebut.
Meskipun pelbagai usaha dilakukan untuk menyalurkan bekalan vaksin buat negara komunis itu, kesemuanya menemui jalan buntu.
Tahun lepas, Pyongyang menolak tawaran dua juta dos vaksin AstraZeneca dan tiga juta dos Sinovac melalui program pengagihan vaksin antarabangsa COVAX.
Sebaliknya, Korea Utara meminta agar ia diberikan kepada negara-negara miskin lain yang lebih memerlukan.
Hampir 250,000 dos vaksin Novavax yang diperuntukkan untuk Korea Utara oleh COVAX telah dibatalkan awal tahun ini selepas tidak menerima sebarang maklum balas dari Pyongyang.
Pakar-pakar berkata, ketidakpuasan hati Pyongyang dengan bilangan dan jenis vaksin yang ditawarkan berkemungkinan menjadi punca  bekalan ditolak.

“Vaksin yang ditawarkan kepada Korea Utara setakat ini kebanyakannya daripada AstraZeneca dan Sinovac.
“Apa yang Pyongyang mahukan adalah vaksin buatan Amerika Syarikat (AS) seperti Pfizer,” Pengarah dan Felo Penyelidik di Korea Institute for National Unification, Lee Wootae.
Ada juga yang percaya bahawa keengganan Pyongyang dipengaruhi terutamanya oleh pertimbangan politik.
“Penerimaan bekalan vaksin akan menyampaikan mesej seolah-olah Korea Utara mengatasi krisis perubatan dengan bantuan vaksin buatan AS.
“Ia sukar diterima oleh rejim Kim Jong-un, memandangkan sikap kritikalnya terhadap AS,” ujar Profesor di Universiti Kyungnam, Lim Eul Chul. – Agensi


Rumah Bonda akan ambil tindakan terhadap penyebar maklumat sulit penghuni
Oleh KOSMO!

26 April 2022, 6:00 pm
PETALING JAYA – Pertubuhan Kebajikan Rumah Bonda Kuala Lumpur (Rumah Bonda) akan mengambil tindakan undang-undang terhadap pihak-pihak yang menyebarkan maklumat sulit penghuni rumah kebajikan itu.
Dalam satu kenyataan yang dikeluarkan hari ini, pertubuhan itu memandang serius kesemua dakwaan yang ditimbulkan pengguna Facebook ‘Mona Din’ dan ‘Aliff Ahmad’ yang kemudiannya disebarkan secara meluas hingga mendapat reaksi negatif masyarakat awam.
Antara kenyataan yang disebarkan kononnya terdapat kegiatan pemerdagangan bayi dan maklumat sulit penghuni di rumah kebajikan itu didakwa turut didedahkan kepada umum.
Pertubuhan itu percaya maklumat sulit berkenaan telah didedahkan secara tidak bertanggungjawab oleh seorang individu yang merupakan bekas kakitangan rumah perlindungan tersebut.
“Pertubuhan Rumah Bonda dengan ini menegaskan bahawa pada bila-bila masa Pertubuhan Rumah Bonda tidak mengizinkan rekod-rekod sulit bekas penghuni disalahgunakan dan disebarkan sedemikian rupa.
“Pertubuhan Rumah Bonda juga memandang serius percubaan pihak-pihak tertentu yang telah menghubungi dan mengganggu keluarga-keluarga angkat, menyebarkan maklumat dan gambar mereka di media sosial serta mendesak mereka untuk membuat laporan polis palsu dengan mendakwa berlaku kegiatan penjualan bayi di rumah perlindungan Rumah Bonda,” katanya di sini hari ini.

Susulan itu katanya, Rumah Bonda telah merujuk perkara tersebut dengan pihak peguam dan akan mengambil tindakan undang-undang sewajarnya.
“Pertubuhan Rumah Bonda menafikan sekeras-kerasnya dakwaan tersebut dan menggesa mana-mana pihak yang mempunyai maklumat untuk segera membuat laporan kepada pihak berkuasa agar satu siasatan rasmi dapat dijalankan.
“Pertubuhan Rumah Bonda dan rumah perlindungan Rumah Bonda akan memberi kerjasama penuh kepada pihak berkuasa bagi menangkis dakwaan tidak berasas tersebut,” tambahnya. – KOSMO! ONLINE


Lebih 4 juta kenderaan dijangka masuk Perak menjelang Aidilfitri
Oleh ASLIZA MUSA

26 April 2022, 6:18 pm
IPOH – Lebih 4 juta kenderaan akan memasuki Perak melalui Lebuh Raya Utara-Selatan arah utara menjelang sambutan Aidilfitri tahun ini.
Pengerusi Jawatankuasa Infrastruktur, Tenaga, Air dan Pengangkutan Awam negeri, Datuk Mohd. Zolkafly Harun berkata, limpahan kenderaan itu berlaku khususnya pada waktu puncak iaitu Sabtu dan Ahad ini.
Katanya, pengguna lebuh raya disaran mematuhi cadangan waktu perjalanan (TTA) bagi mengelak terperangkap dalam kesesakan semasa pulang beraya.
“Kita berharap pengguna mengambil berat aspek keselamatan semasa memandu selain sentiasa dalam keadaan tenang, tidak gopoh dan sabar.
“Dua tahun tidak pulang beraya, pasti ada satu perasaan teruja untuk balik ke kampung di mana ia juga mungkin menyebabkan mereka terlupa untuk patuh pada peraturan jalan raya,” katanya pada sidang akhbar selepas melancarkan Kempen Keselamatan Jalan Raya sempena Aidilfitri 2022 di sini.
Jelasnya, semua kerja-kerja pembinaan dan penyelenggaraan di lebuh raya juga dihentikan bermula Jumaat ini sehingga 9 Mei depan bagi memastikan kelancaran trafik pada musim perayaan. – KOSMO! ONLINE


PSM tidak berdiam diri, mohon semakan kehakiman
Oleh MUHAMMAD RIDUAN MOHD HANAFIAH

26 April 2022, 6:12 pm
PERSATUAN Sepak Takraw Malaysia (PSM) dilihat tidak berdiam diri mengenai status mereka selaku badan induk sukan utama negara sekali gus mengheret masalah tersebut ke Mahkamah Tinggi Kuala Lumpur.
PSM dalam satu kenyataan menegaskan pihaknya telah menfailkan satu permohonan kebenaran untuk memohon semakan kehakiman pada 20 April 2022 di Mahkamah Tinggi Kuala Lumpur.
Tindakan itu dibuat susulan keputusan Pesuruhjaya Sukan Malaysia (PJS) yang mendaftarkan Penubuhan Konfederasi Sepaktakraw Malaysia (MSC) sebagai sebuah badan sukan Sepak Takraw peringkat kebangsaan di Malaysia.
“Permohonan tersebut yang dibuat secara ex-parte telah menamakan Pesuruhjaya Sukan Malaysia (PJS) sebagai Responden Pertama dan Menteri Belia dan Sukan Malaysia sebagai Responden Kedua.
“Mahkamah Tinggi Malaya di Kuala Lumpur telah menetapkan tarikh 7 Julai 2022 untuk pendengaran permohonan tersebut di hadapan Hakim Datuk Noorin Badaruddin.
“Pihak Jabatan Peguam Negara juga telah diserahkan dengan semua dokumen-dokumen permohonan pada 25 April 2022.

“PSM berharap semua pihak dapat memberikan ruang yang sewajarnya sehingga isu perundangan ini diselesaikan,” kata Setiausaha Agung PSM, Datuk Abidullah Haji Salleh menerusi satu kenyataan dikeluarkan hari ini.
Pada 20 Mei tahun lalu, Jawatankuasa Disiplin Persekutuan Sepak Takraw Asia (Astaf) menyingkirkan PSM sebagai ahli gabungan selepas didapati bersalah susulan tindakan Presiden PSM ketika itu, Datuk Seri Ahmad Ismail di atas kapisiti Timbalan Presiden Astaf menghantar surat kepada Majlis Olimpik Asia dan Jawatankuasa Olimpik Antarabangsa.
Tindakan itu melanggar perjanjian untuk mematuhi segala objektif dan perlembagaan Persekutuan Sepak Takraw Antarabangsa (Istaf) dan Astaf seperti dimeterai 14 Mac 2008.
Susulan kemelut yang melanda PSM, enam bekas ahli gabungan badan induk itu memutuskan untuk menubuhkan entiti baharu dikenali sebagai MSC dan mendapat kelulusan Pejabat Pesuruhjaya Sukan (PPS), bulan lalu.
Enam ahli gabungan yang menjadi tonggak penubuhannya MSC iaitu Persatuan Sepak Takraw Selangor; Persatuan Sepak Takraw Wilayah Persekutuan Putrajaya; Persatuan Sepak Takraw Sarawak; Persatuan Sepak Takraw Perlis; Persatuan Sepak Takraw Negeri Kedah; dan Persatuan Sepak Takraw Wilayah Persekutuan Labuan.


Waspada sindiket jual kelengkapan Aidilfitri, mangsa diperdaya RM19,773
Oleh NOR AZIAH MAT NOH

26 April 2022, 6:44 pm
PETALING JAYA – Jabatan Siasatan Jenayah Komersial (JSJK) Bukit Aman hari ini memaklumkan polis mengesan kewujudan sindiket penipuan dalam talian menjual pakaian serta kelengkapan Aidilfitri sehingga menyebabkan kerugian keseluruhan RM19,773.
Pengarahnya, Datuk Mohd. Kamarudin Md Din berkata, sindiket terbabit menggunakan platform media sosial bagi mengiklankan barangan seperti pakaian serta kelengkapan hari raya.
“Namun, setelah pembayaran dibuat, barangan yang dibeli tidak diterima mangsa.
“Sehingga kini, 22 kes penipuan jual pakaian serta kelengkapan hari raya dicatatkan dengan kerugian keseluruhan berjumlah RM19,773,” katanya dalam satu kenyataan hari ini.
Mengulas lanjut, sebagai langkah pencegahan orang ramai dinasihatkan untuk mengelak daripada membuat pembelian pakaian dan kelengkapan melalui platform media sosial atau penjual yang meragukan.
Sebarang maklumat orang ramai boleh menghubungi CCID Scam Response Center di talian 03-26101559. – KOSMO! ONLINE


Ops Selamat guna iCOPS kesan pesalah trafik miliki rekod lampau
Oleh NOR AZIAH MAT NOH

26 April 2022, 6:31 pm
KUALA LUMPUR – Polis Diraja Malaysia (PDRM) akan mengoptimumkan alat pengesan had laju ‘In-Car Radar’ dan Sistem Kompaun Dalam Talian Pintar ‘iCOPS’ bagi mengesan individu yang mempunyai kesalahan trafik serta rekod lampau menerusi Ops Selamat sempena perayaan Aidilfitri.
Timbalan Ketua Polis Negara, Datuk Razarudin Husain berkata, tindakan itu dijalankan bagi memudahkan urusan mengesan individu yang mempunyai waran tangkap serta tunggakan saman susulan pergerakan pulang ke kampung secara besar-besaran bermula Jumaat ini.
“Penggunaan alat ‘In-Car Radar’ dan ‘iCOPS’ diperluaskan bagi menyemak nombor kenderaan palsu termasuk mengesan pesalah trafik yang mempunyai saman tertunggak dan waran tangkap trafik.
“Sekiranya pengguna lebuh raya mempunyai waran tangkap serta tunggakan saman, kita akan mengambil tindakan serta merta dengan membawa ke balai berhampiran untuk proses dokumentasi jaminan sebelum diminta menghadirkan diri ke mahkamah bagi tindakan,” ujarnya.
Beliau berkata demikian dalam sidang akhbar selepas melancarkan Majlis Pelancaran Ops Selamat Sempena Hari Raya Aidilfitri tahun ini di Menara TM, di sini hari ini.
Turut hadir Pengerusi Telekom Malaysia Berhad, Tan Sri Mohammed Azlan Hashim dan Ketua Polis Kuala Lumpur, Datuk Azmi Abu Kassim serta Ketua Polis Selangor, Datuk Arjunaidi Mohamed.

Jelasnya, pihaknya menjangkakan kira-kira dua hingga empat juta kenderaan bakal memasuki lebuh raya seluruh negara sepanjang musim perayaan pada 29 April hingga 8 Mei ini.
Susulan itu, Jabatan Siasatan dan Penguatkuasaan Trafik (JSPT) juga akan menjalankan pemantauan ke atas kenderaan perdagangan agar mematuhi waktu larangan berada di lebuh raya dan jalan raya bagi memastikan aliran lalu lintas bergerak lancar.
Katanya, tindakan serta merta akan dikenakan kepada pengguna jalan raya yang melakukan lima kesalahan yang telah digariskan JSPT sebelum ini.
Tambahnya, bagi kesalahan yang keenam iaitu menggunakan alat komunikasi semasa memandu tidak akan dikenakan kompaun, sebaliknya pesalah perlu hadir ke mahkamah untuk perbicaraan. – KOSMO! ONLINE


Penunggang motosikal maut langgar lori tanah rosak
Oleh ISKANDAR SHAH MOHAMED

26 April 2022, 7:56 pm
SHAH ALAM – Seorang lelaki maut selepas motosikal ditunggang dipercayai merempuh sebuah lori yang rosak di laluan kecemasan di Kilometer 25.2 Lebuh Raya Shah Alam (KESAS) di sini, petang tadi.
Dalam kejadian kira-kira pukul 5.30 petang, mangsa dikenali Mohd. Afif Ahmad, 33, yang beralamat Batu 9, Telok Panglima Garang meninggal dunia di lokasi kejadian akibat parah di badan.
Pengarah Bomba Selangor, Norazam Khamis berkata, seramai 10 anggota termasuk pegawai dari Balai Bomba dan Penyelamat (BBP) Shah Alam bergegas ke lokasi kejadian sejurus menerima panggilan kecemasan pukul 5.41 petang.
Katanya, ketika kejadian mangsa yang menunggang Honda Dash bersendirian menghala ke arah Klang.
“Setibanya di lokasi berdekatan Bukit Kemuning itu, lelaki berkenaan melanggar belakang lori tanah yang mengalami kerosakan.
“Kemalangan di laluan kecemasan itu menyebabkan mangsa terjatuh dan disahkan meninggal dunia oleh pasukan perubatan,” katanya dalam kenyataan hari ini.

Jelasnya, mayat mangsa diserahkan kepada polis untuk tindakan lanjut. -KOSMO!ONLINE


Buku lali cedera, pergerakan Azlan Typewriter terbatas
Oleh SAIRUL ZAMRI MISRANI

26 April 2022, 5:45 pm
PETALING JAYA – Mungkin nama penyanyi bersuara serak-serak basah lantang, Azlan & The Typewriter agak lama menyepi dan sunyi dari radar industri.
Justeru, ramai yang menganggap dia masih belum sihat daripada kecederaan kaki yang dialaminya empat bulan lalu kerana memerlukan penjagaan rapi.
Kecederaan yang menyebabkan dia patah buku lali berlaku selepas terjatuh ketika mendaki melakukan aktiviti riadah di sebuah kawasan hutan rekreasi.
Berpeluang bertemu bertentang mata selepas berbulan ‘bertongkat’, Azlan berkata, dia masih ada dan masih aktif seperti biasa cuma lama tidak membuat persembahan pentas.
“Kalau ikutkan, ini sudah masuk empat bulan kaki cedera. Doktor ada kata, kecederaan seperti ini ambil masa enam bulan hingga ke setahun untuk betul-betul pulih.
“Tapi saya tahu, kecederaan pada buku lali memang makan masa lama. Tulang saya pula bukan satu yang patah, tapi dua.

“Buat masa sekarang pergerakan memang terbatas. Apa yang boleh saya lakukan buat masa ini cuma kerap ambil makanan dan minuman berkalsium.
“Saya pun ada juga pergi berurut. Tetapi, kalau boleh tak nak biasa dan manjakan diri dengan urut. Kalau tanya, sakit memang sakit, tapi tetap kena kerja,” katanya.
Azlan ditemui usai membuat persembahan khas pada Pertandingan Tingkah Tari sempena Program Santai Budaya Kota Seni Petaling anjuran Majlis Bandaraya Petaling Jaya (MBPJ) baru-baru ini.
Tambahnya, kesakitan pada kakinya masih terasa hingga ke hari ini dan menyebabkan pergerakannya benar-benar terbatas serta mengambil masa.
“Tapi saya benar-benar bersyukur bukan leher yang patah. Kalau tak, tak tahulah macam mana. Persembahan pun sekarang kalau boleh nak duduk saja.
“Kalau ditanya bab menyanyi, saya masih boleh dan larat. Persembahan santai-santai saya masih boleh nak buat, tapi kalau yang agresif memang tak bolehlah,” katanya.
Sementara itu ditanya kejayaan single hit nyanyiannya berjudul Jangan Khianati Aku yang kini mencecah 25 juta tontonan dalam YouTube, Azlan bersyukur dan menyifatkan perihal tersebut sebagai penguat semangat buatnya untuk berkarya.
Dedahnya, lagu tersebut sebenarnya sudah dua tahun diperam iaitu pada tahun 2017 sebelum betul-betul berani diluncurkan dua tahun lalu.
“Saya peram lagu itu selama dua tahun sebelum keluarkannya pada 2019. Pada awalnya memang agak gusar dan tak yakin untuk luncurkan sebab rasa macam tak sesuai dengan masa.
“Tak yakin sebab saya selalu persoalkan bolehkah bersaing dengan lagu-lagu hebat dan trendy lain pada masa itu.
“Terima kasih kepada pendengar yang menyokong dan menerima baik lagu berkenaan. Dalam masa singkat, lagu tersebut diterima baik dan menjadi fenomena sampai ke hari ini,” katanya. – KOSMO! ONLINE


Yapeim peruntuk RM2 juta program CSR Ramadan
Oleh MOHD AZLI ADLAN

26 April 2022, 4:50 pm
MARANG – Yayasan Pembangunan Ekonomi Islam Malaysia (Yapeim) memperuntukkan RM2 juta sebagai sumbangan kepada golongan memerlukan sepanjang bulan Ramadan ini.
Pengerusi Lembaga Pemegang Amanah  Yapeim, Datuk Mohd. Redza Shah Abdul Wahid berkata, program tanggungjawab sosial korporat (CSR) itu memberi tumpuan kepada golongan asnaf dan kurang berkemampuan (B40) di seluruh negara.
“Sepanjang bulan Ramadan ini, kita menjelajah seluruh negara untuk menyantuni golongan asnaf dan B40.
“Peruntukan program CSR pada bulan Ramadan tahun ini melebihi daripada tahun-tahun terdahulu sesuai dengan pendapatan Yapiem yang semakin meningkat,” katanya ketika ditemui pada majlis Iftar di Ibu Pejabat Polis Daerah Marang di sini kelmarin.
Turut hadir Ketua Polis Terengganu, Datuk Rohaimi Md. Isa dan Ketua Polis Daerah Marang, Deputi Superintendan Mohd. Zain Mat Deris.
Seramai 50 orang terdiri daripada 45 kanak-kanak dan lima balu anggota polis menerima sumbangan daripada Yapiem.

Mohd. Redza Shah berharap, sumbangan itu sedikit sebanyak meringankan beban dan menggembirakan golongan terbabit menjelang sambutan Aidilfitri tidak lama lagi.
“Penyerahan sumbangan kepada golongan sasar sudah mencapai 75 peratus. Bakinya akan diberi dalam minggu terakhir Ramadan ini,” katanya.
Dalam pada itu, Mohd. Redza Shah memberitahu, Yapiem menyasar untuk membaik pulih 100 rumah asnaf terpilih di seluruh negara sepanjang tahun ini.
“Setakat ini, kita sudah berjaya menyiapkan kerja baik pulih di 36 rumah asnaf terlibat. Kita memperuntukkan maksimum RM60,000 bagi setiap rumah berkenaan,” katanya. -KOSMO! ONLINE


‘Runner’ dicekup tak sempat hantar mercun kepada pembeli
Oleh MASTURAH SURADI

26 April 2022, 5:41 pm
MERSING – Seorang lelaki bertindak sebagai ‘runner’ menjual mercun dengan mengambil tempahan menerusi aplikasi WhatsApp ditahan di kawasan Kampung Paya Tinggal berhampiran laut Kem Sekakap di sini semalam.
Komander Pasukan Polis Marin Wilayah 2 Johor, Asisten Komisioner Muhd. Zailani Abdullah berkata, berdasarkan maklumat awam, pasukannya telah melancarkan Ops Kontraban dan telah berjaya menahan sebuah kereta Perodua Bezza yang dalam keadaan mencurigakan di kawasan berkenaan.
“Ketika pemeriksaan telah menemui sejumlah mercun dan bunga api yang tidak mempunyai dokumen yang sah, disembunyikan pada bahagian simpanan barang yang dianggarkan bernilai RM2,000.
“Pemandu yang juga pemilik kenderaan tersebut mengaku bahawa mercun dan bunga api tersebut adalah miliknya.
“Barang larangan tersebut adalah tempahan yang diterima olehnya untuk dihantar kepada pembeli melalui aplikasi WhatsApp,” katanya dalam kenyataan hari ini.
Menurutnya, semua rampasan telah dibawa balik ke PPM Mersing untuk tindakan selanjutnya sebelum diserahkan kepada Pegawai Penyiasat Bahagian Siasatan Jenayah Daerah Ibu Pejabat Polis Daerah Mersing. -KOSMO! ONLINE


Amaran ribut petir di ibu negara petang ini
Oleh ZULKIFLI MANZOR

26 April 2022, 5:30 pm
PETALING JAYA – Kuala Lumpur diramal mengalami ribut petir, hujan lebat dan angin kencang sehingga pukul 7 malam ini.
Jabatan Meteorologi Malaysia (MetMalaysia) dalam satu kenyataan berkata, beberapa daerah di 10 negeri turut diramal mengalami cuaca yang sama.
“Ribut petir, hujan lebat dan angin kencang dijangka di Kedah (Kuala Muda, Sik, Baling dan Kulim). Perak (Larut, Matang Dan Selama, Hulu Perak, Kuala Kangsar, Kinta, Kampar, Batang Padang dan Muallim).
“Kelantan (Jeli, Kuala Krai dan Gua Musang). Terengganu (Besut, Hulu Terengganu dan Dungun). Pahang (Tanah Tinggi Cameron, Lipis, Raub, Bentong, Pekan dan Rompin),” kata kenyataan itu hari ini.
Menurut MetMalaysia lagi, cuaca yang sama diramal dialami di Hulu Selangor, Gombak dan Hulu Langat di Selangor, manakala Negeri Sembilan di Jelebu, Kuala Pilah dan Tampin.
“Johor pula dijangka di Kluang, Mersing, Kulai dan Kota Tinggi, manakala Sarawak di Kuching, Serian, Samarahan, Sri Aman, Miri (Beluru, Telang Usan, Miri dan Marudi) dan Limbang.

“Sabah di Pedalaman (Sipitang, Tenom, Beaufort dan Tambunan), Pantai Barat (Papar, Ranau dan Kota Belud) dan Tawau (Tawau dan Kunak),” kata kenyataan itu. – KOSMO! ONLINE


Kematian lelaki kaki berantai besi diklasifikasi kes bunuh
Oleh SAFINA RAMLI

26 April 2022, 4:51 pm
GEORGE TOWN – Polis mengklasifikasi semula kematian seorang lelaki dengan kaki kirinya dirantai di kawasan parkir sebuah apartmen di Jelutong di sini pada Jumaat lalu sebagai kes bunuh.
Ketua Polis Daerah Timur Laut, Asisten Komisioner Soffian Santong berkata, sebelum ini, kes itu disiasat sebagai mati mengejut, namun terdapat beberapa perkara yang mencurigakan seperti penggunaan rantai besi pada kaki si mati.
”Selain itu, tindakan rakan serumah si mati yang melarikan diri sejurus kejadian juga menjadi tanda tanya.
”Berdasarkan siasatan yang dijalankan, polis mengklasifikasikan semula kes ini di bawah Seksyen 302 Kanun Keseksaan kerana membunuh,” katanya kepada pemberita di sini hari ini.
Sebelum ini, mayat seorang lelaki warga Indonesia dengan kaki kirinya diikat rantai besi ditemui selepas terjatuh dari tingkat lapan sebuah apartmen di Jelutong.
Mangsa berusia 33 tahun itu dijumpai orang awam di pekarangan tempat letak kereta apartmen tersebut kira-kira pukul 5.30 petang.

Mengulas lanjut, Soffian berkata, pihaknya menahan dua lelaki termasuk rakan serumah mangsa bagi membantu siasatan.
”Lelaki tempatan berusia 52 tahun itu ditahan di sebuah hotel di Jalan Penang pada pukul 12.10 tengah malam tadi.
“Suspek kedua yang juga lelaki tempatan berusia 45 tahun diberkas pada pukul 1.30 pagi tadi di sebuah rumah di Jalan Lintang Air Itam, di sini. Mereka direman sehingga Jumaat ini bagi membantu siasatan,” katanya.
Beliau memberitahu, berdasarkan laporan bedah siasat, kematian mangsa adalah disebabkan kecederaan parah di kepala dan badan akibat terjatuh dari tempat tinggi selain positif Covid-19.- KOSMO! ONLINE


Restoran ditutup seminggu kerana cef putus cinta
Oleh KOSMO!

26 April 2022, 4:30 pm
SINGAPURA – Sebuah restoran di Jurong, Singapura terpaksa ditutup selama seminggu berikutan keadaan tukang masak atau cef yang didakwa baru sahaja putus cinta, lapor laman berita Detik semalam.
Menurut portal berita Mothership, restoran bertemakan barbeku dan makanan laut itu hanya akan dibuka semula selepas keadaan cefnya kembali ‘pulih’.
Menerusi notis yang dilekatkan di hadapan premis, restoran Bro’s BBQ itu menyatakan, cef di restoran tersebut sedang patah hati sehingga tidak dapat memasak untuk pelanggan.
“Cef kami baru sahaja putus cinta. Dia memerlukan sedikit masa untuk menenangkan fikirannya dan menyendiri di tepi laut. Kami akan berehat sebentar selama seminggu dan jangan risau kerana cef kami tidak akan terjun ke dalam laut,” demikian menurut notis tersebut.
Imej notis itu seterusnya dimuat naik oleh seorang pengguna di Facebook dengan ramai pengguna memberikan pelbagai pendapat.
“Semoga cef tidak terlalu lama kecewa. Pasti rasa patah hati itu terlalu mendalam sampaikan restoran terpaksa ditutup,” kata seorang netizen.

Bagaimanapun, menurut pemilik restoran itu yang dikenali sebagai Ye, notis tersebut sebenarnya hanyalah satu cara kreatif yang dilakukan bagi memberitahu pelanggan mengenai penutupan sementara premis itu.
Menurut Ye, cef restoran itu sebenarnya bukan kecewa akibat putus cinta, sebaliknya dipindahkan ke cawangan lain kerana kekurangan pekerja.
Tambah lelaki itu,  kebanyakan pekerjanya  merupakan warganegara Malaysia yang pulang ke negara asal mereka  selepas dua tahun tidak dapat melakukan demikian akibat sekatan Covid-19.
“Saya hanya bergurau. Cef kami dalam keadaan baik,” katanya. – Agensi


Tinggal 510 kilogram daun ketum tepi Sungai Golok
Oleh MUHAMMAD AYMAN GHAFFA

26 April 2022, 4:17 pm
TANAH MERAH – Angkatan Tentera Malaysia (ATM) merampas sebanyak 50 plastik hitam berisi 510 kilogram (kg) daun ketum  yang ditemui di tepi Sungai Golok berdekatan Kampung Nibong di sini hari ini.
Daun ketum bernilai RM15,300 itu ditemui pukul 7.30 pagi tadi semasa anggota ATM menerusi Markas Briged Kelapan Infantri menjalankan Operasi Merpati Sektor 8 Briged Kelantan di kawasan tersebut.
Markas Briged Kelapan Infantri dalam satu kenyataan berkata, anggota ATM menemui longgokan bungkusan plastik ditinggalkan dalam keadaan mencurigakan dan pemeriksaan mendapati ia berisi 510kg daun ketum.
“Bungkusan plastik daun ketum itu dipercayai akan diseludup ke negara jiran. Penemuan di lokasi itu merupakan yang kedua pada bulan ini dan yang kesembilan tahun ini,” katanya.
Menurut kenyataan itu, penemuan bungkusan plastik tersebut memberi petunjuk bahawa penyeludupan daun ketum di sempadan Kelantan-Thailand semakin aktif berikutan permintaan dan harga yang tinggi di pasaran negara jiran.
Sehubungan itu, penduduk diminta untuk terus menyalurkan maklumat jenayah rentas sempadan kepada pihak berkuasa supaya tindakan sewajarnya dapat diambil bagi menjamin kedaulatan dan keselamatan sempadan kedua-dua negara.

Kesemua rampasan daun ketum diserahkan kepada Bahagian Narkotik Ibu Pejabat Polis Daerah Tanah Merah. – KOSMO! ONLINE


Mercun, bunga api RM4.1 juta dilupuskan
Oleh NUR HUDA MUSA

26 April 2022, 4:20 pm
KUALA LUMPUR – Sebanyak 1,059 kotak dan juga 35 guni mercun pelbagai jenis dilupuskan di Stor Barang Kes Ibu Pejabat Polis Daerah (IPD) Sentul di sini hari ini.
Ketua Polis Daerah Sentul, Asisten Komisioner Beh Eng Lai berkata, barangan dianggarkan bernilai RM4,172,000 itu merupakan hasil rampasan dari dua buah premis di MWE Commercial Park dan Taman Kepong pada 24 Mac lalu.
“Pelupusan mercun dan bunga api tanpa kebenaran bagi penyimpanan dan jualan ini dibuat setelah selesai siasatan dan pendakwaan serta mendapat arahan daripada mahkamah.
“Kes disiasat di bawah Seksyen 8 Akta Bahan Letupan 1957 dan Seksyen 74 Peraturan-peraturan Bahan Letupan 1957. Susulan rampasan itu, polis membuat tangkapan ke atas lima suspek berusia 21 hingga 51 tahun,” katanya pada sidang akhbar di sini hari ini.
Eng Lai berkata, siasatan mendapati suspek berselindung di sebalik kawasan perindustrian dan rumah persendirian yang dipercayai beroperasi sejak dua tahun lepas.
“Seorang suspek berusia 51 tahun dituduh di Mahkamah Majistret Kuala Lumpur pada 29 Mac lalu dan mengaku bersalah,” ujarnya.

Permohonan pelupusan dibuat pada 18 April lalu dan diluluskan  Majistret Fardiana Arianti Ahmad Razali.
“Proses pelupusan dijalankan dengan kaedah membasahkan mercun dan bunga api sebelum dimusnahkan menggunakan jengkaut,” katanya. -KOSMO! ONLINE


Majikan tidak lulus cuti balik kampung dibunuh pekerja
Oleh KOSMO!

26 April 2022, 5:30 pm
DUBAI – Seorang pekerja di Dubai, Emiriyah Arab Bersatu dijatuhi hukuman penjara seumur hidup selepas didapati bersalah membunuh majikan kerana menolak permohonan cutinya, lapor laman berita Gulf News.
Menurut  Mahkamah Dubai, tertuduh berusia 23 tahun yang bekerja di sebuah garaj kereta di kawasan perindustrian Al Quoz,  bertengkar dengan pengurusnya mengenai permohonan cuti.
Berang permohonan cutinya ditolak, tertuduh bertindak mengelar leher mangsa dengan pisau tajam dan memukul kepalanya dengan tukul besi.
Menurut laporan rasmi Polis Dubai, mangsa ditemui oleh pekerja lain dalam keadaan berlumuran darah dan defendan merupakan orang terakhir yang dilihat bersamanya.
Defendan pergi ke Lapangan Terbang Antarabangsa Dubai untuk meninggalkan negara itu tetapi tiada penerbangan tersedia ke lokasi yang diinginkan.
Dia akhirnya pergi ke pejabat kedutaan negara asal pada hari kedua untuk meminta bantuan meninggalkan Dubai tanpa menceritakan apa yang telah berlaku. Polis Dubai memberkas tertuduh di luar bangunan konsulat.

“Tertuduh bertengkar dengan mangsa kerana mahu pulang ke negaranya tetapi mangsa tidak bersetuju mengenai tarikh kepulangan yang diminta.
“Mangsa kemudian memecat tertuduh dan memintanya meninggalkan tempat itu. Defendan berasa malu dan hilang sabar,” demikian menurut laporan polis. – Agensi


Habis puluhan ribu ringgit, Fazura belanja staf beg Coach
26 April 2022, 4:48 pm
PETALING JAYA – Aktres Nur Fazura meraih pujian netizen selepas tular sebuah video memaparkan dia berbelanja puluhan beg tangan jenama mewah Coach untuk dihadiahkan kepada stafnya.
Menerusi perkongsian video TikTok oleh penyampai radio DJ Sonic, Fazura dilihat berada di butik jenama mewah berkenaan sambil ditemani suaminya, Fattah Amin.
Dalam video tersebut, Fazura atau nama lengkapnya Nur Fazura Sharifuddin, 39, sibuk menyusun dan mengagih beg-beg tersebut sebelum diberikan kepada semua stafnya terdiri daripada wanita dan lelaki.
Menerusi penerangan dalam video dikongsikan DJ Sonic, pelakon filem Dendam Pontianak itu dikatakan berhabis sebanyak puluhan ribu ringgit untuk membeli kesemua beg tersebut.
“Fazura berhabis puluhan ribu ringgit untuk hargai staf. Fazura juga belanja saya beg! Terima kasih,” tulisnya.
Perkongsian berkenaan pantas menuai perhatian netizen yang rata-ratanya memuji kemuliaan hati pelakon itu kerana tidak pernah berkira menghadiahkan barangan mewah kepada pekerjanya.

“Jual tudung mampu milik. Hargai staf beli itu dan in. Rakyat Malaysia pun gembira nak sokong dia,” kata seorang netizen.
Terdahulu, tudung keluarannya iaitu Tudung Fazura berjaya terjual sebanyak 80,000 helai dalam tempoh dua jam selepas dilancarkan pada Ogos tahun lalu dengan jumlah jualan dianggarkan mencecah RM2.16 juta.
Malah penjualan koleksi tudung terbaharunya, Rahmat Ramadan semakin meluas dan mendapat sambutan hangat apabila sekali lagi berjaya terjual sebanyak 200,000 helai pada Februari lalu.
Penjualan yang berlangsung secara dalam talian pada ketika itu menyaksikan Fazura berjaya meraih sebanyak RM5.4 juta hanya dalam tempoh sejam.
Ibu kepada seorang cahaya mata perempuan itu menjual koleksi tudungnya dengan harga RM27 dengan niat membantu golongan terkesan akibat Covid-19.
Malah baginya, angka 27 mempunyai nilai sentimental buat dirinya iaitu tarikh ulang tahun kelahirannya serta tarikh Fattah melamarnya. – KOSMO! ONLINE


Majlis Kewangan Negara tambah baik sokongan kepada kerajaan negeri
Oleh LUQMAN RIDHWAN MOHAMED NOR

26 April 2022, 4:12 pm
PUTRAJAYA – Mesyuarat Majlis Kewangan Negara yang berlangsung hari ini mengambil beberapa langkah bagi menambah baik pemberian dan sokongan kepada kerajaan negeri tahun ini.
Perdana Menteri, Datuk Seri Ismail Sabri Yaakob berkata, antara langkah tersebut adalah kerajaan negeri diberi kelonggaran tambahan dalam penggunaan peruntukan di bawah Pemberian Penyenggaraan Jalan Negeri (Pemberian MARRIS) sebanyak RM5 bilion untuk tahun ini.
Menurut beliau, ia bagi membiayai kerja penyenggaraan, pembaikan, penggantian serta pengubahsuaian jalan, jambatan, longkang, pembentung dan cerun di jalan negeri yang rosak akibat banjir termasuk di kawasan pihak berkuasa tempatan.
“Kerajaan Persekutuan amat prihatin ke atas situasi yang dihadapi oleh Kerajaan Negeri pasca banjir Monsun Timur Laut 2021/2022 yang lepas,” katanya dalam satu kenyataan hari ini.
Menurut beliau, kerajaan Persekutuan bersetuju untuk mengkaji semula Pemberian MARRIS supaya peruntukan tersebut dapat dimanfaatkan sepenuhnya oleh kerajaan negeri.
Katanya, ia dapat dicapai dengan memperluaskan lagi skop perbelanjaan MARRIS untuk merangkumi penyelenggaraan jalan seperti yang di bawah Lembaga Kemajuan Pertanian.

“Sehubungan itu, kerajaan Persekutuan bersedia membuat pindaan garis panduan dan perundangan yang berkaitan untuk meluaskan skop penggunaan Pemberian MARRIS,” katanya.
Ismail Sabri berkata, mesyuarat juga bersetuju untuk meningkatkan peruntukan pindahan fiskal ekologi (EFT) daripada RM70 juta kepada RM100 juta sebagai insentif khusus kepada negeri-negeri yang mewartakan kawasan baharu untuk dilindungi.
“Insentif kewangan kepada kerajaan-kerajaan negeri ini adalah bagi meningkatkan usaha pemeliharaan serta pemuliharaan kawasan biodiversiti daratan dan marin, kerajaan negeri akan diberi insentif kewangan,” katanya.
Selain itu, menurut beliau, turut dipersetujui adalah caruman sebanyak RM330 juta dalam Kumpulan Wang Rizab Negeri bagi membiayai Pemberian Berdasarkan Tahap Pembangunan Ekonomi, Infrastruktur dan Kesejahteraan Hidup (Pemberian TAHAP).
“Jawatankuasa akan ditubuhkan dengan dipengerusikan oleh Ketua Setiausaha Perbendaharaan bagi membuat semakan semual formula pengiraan, kriteria dan kaedah pengagihan bagi Pemberian TAHAP,” katanya. – KOSMO! ONLINE


Tiga kenderaan mobiliti dilarang atas jalan raya
Oleh MOHD. HUSNI MOHD. NOOR

26 April 2022, 3:37 pm
PUTRAJAYA – Kementerian Pengangkutan (MOT) menetapkan tiga jenis kenderaan mobiliti dilarang penggunaannya di atas jalan raya berkuatkuasa serta merta.
Ia termasuk Moped, Personal Mobiliti Devices (skuter berkuasa elektrik, kuasa enjin pembakaran dalaman ataupun kuasa manusia) dan Personal Mobiliti Aids (PMA) atau alat bantu mobiliti peribadi.
Menteri Pengangkutan, Datuk Seri Wee Ka Siong berkata, larangan penggunaan kenderaan itu adalah berdasarkan Kaedah-Kaedah Lalu Lintas Jalan (Larangan Penggunaan Mikrobiliti Tertentu 2021 yang berkuatkuasa pada 17 Disember tahun lalu.
Beliau berkata, mengikut larangan itu, denda RM300 boleh dikenakan terhadap mana-mana individu yang menggunakan kenderaan itu di atas jalan raya.
“Oleh itu, Polis Diraja Malaysia (PDRM) diberi kuasa untuk mengambil tindakan terhadap mana-mana individu yang melanggar larangan itu mengikut Akta Pengangkutan Jalan 1987 (Akta 333).
“Larangan itu dikeluarkan bagi memastikan keselamatan pengguna terjamin dan mengelakkan percampuran dalam aliran trafik bersama kenderaan lain,” katanya pada sidang akhbar di sini hari ini.

Pada masa sama, katanya, bagi basikal dengan bantuan elektrik (basikal elektrik) pula, hanya yang menenuhi spesifikasi MS2514 sahaja dibenarkan digunakan atas jalan raya. -KOSMO! ONLINE


Pakai kebaya sampul duit, Aina Abdul digelar ATM bergerak
Oleh NURUL AIN NATASHA MAZLAN

26 April 2022, 3:23 pm
PETALING JAYA – Penyanyi tersohor Malaysia, Aina Abdul terus menjadi bualan netizen apabila digelar ‘ATM bergerak’ selepas menggayakan busana kebaya songket merah yang dihiasai 200 keping sampul raya RM10.
Aina atau nama sebenarnya, Nurul Aina Abdul Ghani, 27, mengenakan busana rekaan Wan & Mary dalam klip video terbaharunya, Gema Raya yang dilancarkan semalam.
Rekaan itu terhasil daripada idea serta konsep ‘balik raya’ yang dipersembahkan menerusi lagu sambutan lebaran.
“Baju tersebut dihasilkan lebih kurang tiga hari untuk menyiapkan rekaan busana yang indah ini,” ujar pereka fesyen terkenal itu.
Bahkan, Aina juga turut mengenakan beberapa rekaan lain yang dihiasi ketupat raya dan lampu ‘lip lap’ raya.
Muzik video yang diarah oleh Mohd Hisham Saleh tersebut berjaya meraih 57,819 jumlah tontonan dalam masa 16 jam dilancarkan.

“Muzik video Gema Raya sangat istimewa kerana kita cuba untuk berlakon. Harap semua terhibur dengan muzik video kali ini,” tulis Aina di akaun Instagram miliknya.
Sementara itu, menjengah ke ruangan komen di Instagram, rata-rata orang ramai terhibur dan mengusik penyanyi tersebut.
“Cuba kira berapa jumlah duit yang ada pada baju Aina? Siapa betul dapat hadiah,” usik seorang pengguna, Kyle.
“Senang nak duit raya ambil sahaja pada baju, genius,” komen pengguna lain yang dikenali sebagai Hariz Fayahet. – KOSMO! ONLINE.


Dua individu didakwa sogok kakitangan TNB RM95,500
Oleh DIYANATUL ATIQAH ZAKARYA

26 April 2022, 3:08 pm
MELAKA – Dua individu termasuk seorang pengarah syarikat didakwa di Mahkamah Sesyen di sini, hari ini atas pertuduhan memberi rasuah kepada seorang kakitangan Tenaga Nasional Berhad (TNB) berjumlah RM95,500.
Tertuduh, Tey Boon Sin, 33, yang merupakan pengarah syarikat pengiklanan dan Leang Tin Sheng, 43, bagaimanapun mengaku tidak bersalah sebaik sahaja 10 pertuduhan dibacakan secara berasingan di hadapan Hakim Elesabet Paya Wan.
Mengikut empat pertuduhan terhadap Boon Sin, dia didakwa secara rasuah memberi suapan bernilai RM68,500 kepada Mohd. Amir Mohamad yang merupakan juruteknik di unit Special Engagement Against Loses (SEAL) Zon Selatan TNB.
Suapan itu sebagai dorongan untuk tidak mengambil sebarang tindakan undang-undang terhadap kesalahan yang telah dilakukannya di bawah Seksyen 37(1) dan 37(3) Akta Bekalan Elektrik 1990.
Perbuatan itu dilakukan tertuduh di empat lokasi berasingan di sekitar Melaka Tengah antara 6 Oktober 2021 hingga 18 Januari lalu.
Tin Sheng pula didakwa dengan enam pertuduhan menyogok individu sama sebanyak RM27,000 bagi tujuan mendapatkan maklumat premis yang telah diserbu serta tidak mengambil sebarang tindakan terhadapnya.

Perbuatan itu dilakukan di beberapa lokasi berasingan di sekitar Melaka Tengah dan Alor Gajah antara 13 Ogos 2021 hingga 18 Januari lalu.
Bagi kesalahan itu, kedua-dua tertuduh didakwa mengikut Seksyen 17(b)Akta Suruhanjaya Pencegahan Rasuah Malaysia (SPRM) 2009 yang memperuntukkan hukuman penjara sehingga 20 tahun dan denda lima kali ganda nilai suapan atau RM10,000 mengikut mana-mana yang lebih tinggi.
Terdahulu pendakwaan dikendalikan Timbalan Pendakwa Raya SPRM, Irwanshah Abdul Samat mencadangkan jaminan RM20,000 terhadap Boon Sin dan RM10,000 bagi Tin Sheng. -KOSMO! ONLINE


Basikal lajak: Pengurusan kes rayuan Sam Ke Ting 11 Mei
Oleh NORLIZAH ABAS

26 April 2022, 3:14 pm
PUTRAJAYA – Rayuan kerani wanita terhadap hukuman penjara enam tahun dan denda RM6,000 kerana memandu secara melulu sehingga menyebabkan kematian lapan remaja yang menunggang basikal lajak lima tahun lalu ditetapkan untuk pengurusan kes di Mahkamah Rayuan di sini pada 11 Mei ini.
Peguam Muhammad Faizal Mokhtar yang mewakili Sam Ke Ting memaklumkan tarikh pengurusan kes itu ketika dihubungi media hari ini.
Menerusi semakan sistem mahkamah, pengurusan kes itu ditetapkan di hadapan Timbalan Pendaftar Mahkamah Rayuan, Mohd. Khairi Haron yang akan berlangsung melalui sidang video Zoom.
Pada 18 April lalu, Mahkamah Rayuan membenarkan permohonan Ke Ting, 27, untuk menangguhkan pelaksanaan hukuman penjara dan denda yang dijatuhi oleh Mahkamah Tinggi.
Wanita itu turut dibebaskan dengan ikat jamin RM10,000 berserta seorang penjamin sementara rayuannya didengar di mahkamah berkenaan.
Panel tiga hakim Mahkamah Rayuan diketuai Datuk P. Ravinthran bersama-sama Datuk Lee Heng Cheong dan Datuk Mohd. Nazlan Mohd. Ghazali turut membenarkan permohonan kerani itu untuk merayu terhadap keputusan Mahkamah Tinggi Johor Bahru pada 13 April lalu.

Hakim Mahkamah Tinggi, Datuk Abu Bakar Katar ketika menjatuhi hukuman turut memerintahkan wanita itu dipenjara enam bulan jika gagal membayar denda serta hilang kelayakan lesen memandu selama tiga tahun sebaik menjalani tempoh pemenjaraan.
Mahkamah itu memutuskan demikian selepas membenarkan rayuan pendakwaan bagi mengetepikan keputusan Mahkamah Majistret pada 10 Oktober tahun lalu yang melepas dan membebaskan wanita itu daripada pertuduhan berkenaan.
Ke Ting yang ketika kejadian berusia 22 tahun didakwa melakukan kesalahan itu di Jalan Lingkaran Dalam, Johor Bahru pada 3.20 pagi, 18 Februari 2017.
Lapan remaja yang maut ialah Mohamad Azrie Danish Zulkefli, 14, Muhamad Shahrul Izzwan Azzuraimie, 14, Muhammad Firdauz Danish Mohd Azhar, 16, Fauzan Halmijan, 13, Mohamad Azhar Amir, 16, Muhammad Harith Iskandar Abdullah, 14, Muhammad Shahrul Nizam Marudin, 14, dan Haizad Kasrin, 16. – KOSMO! ONLINE


Pakai kain batik tukar duit raya RM2 juta
Oleh FIRDAUS HANAFI

26 April 2022, 3:46 pm
PETALING JAYA – Aksi bersahaja seorang wanita menukar duit raya dipercayai RM2 juta dengan memakai baju-T dan kain batik mencuri perhatian netizen hingga tular dan menjadi perdebatan berhubung kekayaannya.
Tinjauan Kosmo! mendapati rakaman klip berkenaan yang dimuat naik sendiri oleh Farhana Zahra di akaun TikTok miliknya mendapat lebih dari dua juta tontonan.
Video tular berdurasi 20 saat itu menimbulkan pelbagai spekulasi daripada netizen terhadap wanita terbabit.
“Orang yang betul-betul kaya tidak akan menunjukkan kekayaannya,” kata @Bidi.
“Lemah aku bila tengok keadaan begini. Ada yang berniaga dari pagi sampai ke petang hingga ke malam namun nak dapat RM50 pun susah,” kata @Ciksiti
“Risau nanti kena samun, kita hendaklah sentiasa beringat bahawa sentiasa ada yang memerhati tindak-tanduk kita di dunia ini,” komen @TpgMan – KOSMO! ONLINE


[VIDEO] Aliff Syukri mohon maaf, jangan libatkan keluarga
Oleh EDDY AQMAL MOHAMED HAMIDI

26 April 2022, 3:19 pm
CYBERJAYA – Usahawan kosmetik, Datuk Seri Aliff Syukri Kamarzaman memohon maaf kepada semua penonton yang tersinggung dengan video muziknya sebelum ini dan memohon agar tidak melibatkan ahli keluarganya dalam kontroversi tersebut.
Aliff Syukri, 35, berkata, dia telah memberikan kerjasama yang baik yang kepada pihak Suruhanjaya Komunikasi Multimedia Malaysia (MCMC) dan siasatan juga sedang dilakukan berhubung kes itu oleh suruhanjaya tersebut.
“Alhamdulillah semuanya berjalan dengan lancar. Terima kasih kepada MCMC kerana memberi layanan yang baik kepada saya dan saya memohon maaf kepada masyarakat yang tersinggung dengan lagu dan video saya sebelum ini.
“Namun saya mohon jangan lah libatkan keluarga saya dan ibu saya dalam kontroversi ini, lebih-lebih lagi dia (ibu) kini sedang menunaikan ibadah umrah,” katanya ringkas ketika ditemui di Ibu Pejabat MCMC di sini hari ini.
Terdahulu, Aliff Syukri dilihat tiba ke pekarangan ibu pejabat MCMC pada pukul 9.58 pagi dan keluar hampir lima jam kemudian selepas dipanggil untuk memberikan keterangan dan dirakamkan percakapan berhubung isu video muzik yang sebelum ini menerima kecaman hebat daripada orang ramai.
Menteri Komunikasi dan Multimedia Tan Sri Annuar Musa semalam juga memaklumkan bahawa MCMC akan memanggil individu yang terlibat dengan klip video muzik sempena Aidilfitri yang menerima kecaman hebat baru-baru ini.

Ujar beliau, SKMM telah membuka satu kertas siasatan untuk menyiasat perkara tersebut di bawah seksyen 233 Akta Komunikasi dan Multimedia 1998.
Klip video muzik berdurasi 5 minit 23 saat yang dimuat naik ke laman YouTube baru-baru ini dikecam hebat pengguna laman media sosial apabila memaparkan sekumpulan lelaki menari dalam keadaan menggeletis dengan menggayakan pakaian yang disifatkan sebagai tidak menghormati bulan suci Ramadan.– KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Alam Flora minta jangan buang sampah dalam longkang
Oleh ZULKIFLI MANZOR

26 April 2022, 2:39 pm
PETALING JAYA – “Buanglah sampah ke dalam tong sampah dan bukan ke dalam longkang atau sungai”
Demikian pesanan syarikat pengurusan sisa pepejal, Alam Flora Sdn. Bhd. (Alam Flora) susulan insiden banjir kilat di ibu negara semalam.
Menurut Alam Flora, banjir tersebut menyebabkan sampah sarap yang terdapat di ibu negara hanyut dibawa arus dan perlu dibersihkan.
“Skuad khas Alam Flora giat menjalankan operasi pembersihan sampah sarap yang dibawa oleh arus banjir.
“Harap orang ramai membantu mengurangkan masalah sampah hanyut ini dengan membuang sampah di tempat yang betul.
“Buanglah sampah ke dalam tong sampah dan bukan ke dalam longkang atau sungai. Sayangi bandaraya kita. Bandar bersih hidup lestari,” kata Alam Flora. – KOSMO! ONLINE


Runtuhan kuari: Bomba akan rujuk polis status operasi
Oleh ASLIZA MUSA

26 April 2022, 3:42 pm
IPOH – Bomba akan mengadakan perbincangan dengan pihak polis berhubung status pencarian dua mangsa yang tertimbus runtuhan batu di tapak kuari dekat Keramat Pulai di sini bulan lalu.
Pengarah Jabatan Bomba dan Penyelamat Malaysia (JBPM) Perak, Azmi Osman berkata, ini kerana polis selaku komander operasi kes bagi menilai kewajaran untuk meneruskan atau menutup operasi mencari mangsa.
Katanya, sehingga kini usaha mencari dua lelaki yang juga pekerja kuari itu masih diteruskan meskipun operasi pencarian memakan masa hampir dua bulan.
“Pemilik kuari tersebut masih menjalankan kerja-kerja mencari mangsa manakala kita masih menempatkan seorang atau dua anggota di lokasi kejadian setiap hari.
“Usaha mencari mangsa mengambil masa terlalu lama disebabkan beberapa faktor termasuk saiz batu yang terlalu besar,” katanya di sini hari ini.
Mengulas lanjut beliau berkata, penilaian terhadap pelbagai aspek terutamanya melibatkan perundangan bagi mengisyhtiharkan kehilangan seseorang perlu dijalankan sebelum sebarang keputusan dibuat. -KOSMO! ONLINE


Ramadan tahun ini, rasa macam baru masuk Islam – Asfan Shah
Oleh HARYATI KARIM

26 April 2022, 4:09 pm
PETALING JAYA – Penyanyi dan komposer, Asfan Shah mengakui sambutan Ramadan tahun ini lebih bermakna dan penuh kemanisan berbanding tahun-tahun sebelum ini.
Semuanya disebabkan dia kini mula mendalami ilmu agama bersama kumpulan jemaah tabligh beberapa bulan lepas.
Menurut Asfan atau nama sebenarnya, Norasfan Shah Shah Rudin, selama 38 tahun hidup, setiap kali Ramadan, masanya akan dipenuhi dengan urusan perniagaan sehingga mengabaikan ibadah pada bulan mulia itu.
“Saya rasa macam baru masuk Islam. Sebabnya, selama 38 tahun hidup, waktu bulan puasa saya akan sibuk dengan urusan perniagaan.
“Jadi, memang tidak ada masa untuk tunaikan solat sunat tarawih, manakala solat fardu pula sukar untuk dapat pada awal waktu.
“Ramadan tahun ini, saya banyak habiskan masa menghadiri undangan majlis-majlis yang menganjurkan solat tarawih.

“Saya cuba duduk dan tunggu waktu solat, bukannya waktu menunggu kita. Saya cuba terapkan perkara ini sepanjang Ramadan dan sangat bersyukur kerana dapat melakukannya,” ujar Asfan yang ditemui pada majlis iftar anjuran syarikat pengurusan MVM dan Rusa Music di Puchong, Selangor baru-baru ini.
Sementara itu, ketika disoal tentang hobi mengumpul barang berjenama Supreme, penyanyi yang popular dengan lagu Maafkan Aku itu menjelaskan, kebanyakannya sudah diberi kepada rakan-rakan dan ada yang telah dijual semula.
Tambah Asfan, melihat lambakan barangan berjenama tersebut di rumahnya, dia mengakui berasa takut dan mengakui khilafnya tentang hobi mahal yang tidak membawa sebarang faedah itu.
“Saya simpan barang-barang itu dalam satu kotak, ada yang dijual, diberi pada orang dan ada yang saya masih simpan seperti beg dan aksesori yang sukar diperolehi.
“Melihat barang-barang itu saya jadi takut dan mempersoalkan diri sendiri mengapalah sebelum ini beli barang-barang yang tidak guna dan tidak ada fungsi.
“Saya beli sekadar untuk menunjuk dalam Instagram dan beritahu orang kita ada barang Supreme. Silap diri saya sendirilah.
“Sebab kalau dikira-kira nilai barangan memang lepas buat ibadah umrah, dulu saya tidak pandai, tidak ada ilmu dan tidak terfikir untuk pergi menunaikan umrah,” jelas Asfan dalam nada kesal. – KOSMO! ONLINE


Keluarga Nagaenthran terkilan keputusan mahkamah Singapura
Oleh ZAKI SALLEH

27 April 2022, 10:50 pm
IPOH – Keluarga mendiang Nagaenthran Dharmalingam reda dengan pengakhiran perbicaraan walaupun pahit untuk menerima keputusan mahkamah Singapura.
Menurut kakak mendiang, Sharmila Dharmalingam, 36, ini kerana tiada apa yang boleh mereka lakukan setelah pelbagai ikhtiar dibuat.
Bagaimana pun keluarganya mengucapkan terima kasih atas solidariti yang tunjukkan pelbagai pihak termasuk media apabila kes tersebut mendapat perhatian meluas.
“Apa lagi yang boleh kami katakan kerana semuanya telah berakhir.
“Kalau ditanya memang kami terkilan apabila mahkamah Singapura tidak dapat mempertimbangkan rayuan yang dikemukakan,” ujarnya.
Dia berkata demikian ketika ditemui pemberita di kediaman keluarganya di Tanjung Rambutan malam tadi.

Katanya lagi, mayat mendiang adiknya akan disempurnakan di pusat pembakaran Buntong di sini pada Jumaat pada pukul 3.30 petang.
Mayat masih berada di Johor Bahru dan dijangka tiba di Ipoh sekitar subuh nanti.
Mendiang Nagaenthran didapati bersalah kerana mengedar dadah dan dihukum gantung di Singapura pagi tadi selepas usaha terakhir mencabar hukuman terbabit oleh ibunya gagal.
Dia ditahan pihak berkuasa Singapura pada 22 April 2009 ketika berusia 21 tahun di Pusat Pemeriksaan Woodlands dengan dadah jenis heroin seberat 44 gram dilekatkan pada paha kirinya. – KOSMO! ONLINE


‘Sakan-sakan raya, jangan lupa nyawa’
Oleh KOSMO!

27 April 2022, 11:12 pm
PETALING JAYA – “Sakan-sakan raya, SOP makin longgar, jangan lupa nyawa sendiri.”
Itu antara komen yang diberikan oleh orang ramai selepas pengumuman Menteri Kesihatan, Khairy Jamaluddin Abu Bakar mengenai beberapa kelonggaran yang diberikan kerajaan bermula 1 Mei nanti.
Antaranya berhubung pemakaian pelitup muka di luar bangunan kini tidak lagi wajib dan orang ramai dibenarkan bersalaman, tetapi perlu mengekalkan kebersihan dengan sentiasa mencuci tangan.
Tinjauan Kosmo! di laman media sosial mendapati, rata-rata orang ramai berkongsi perkara itu menerusi hantaran yang dimuat naik mereka.
“Raya tahun ini dah boleh salam, peluk, cium puas-puas keluarga, kalau tidak hanya angkat tangan macam polis jaga sekatan jalan raya,” tulis Safriddin di Facebook.
Bagaimanapun, ramai juga masih berpandangan setiap individu perlu ada kesedaran sendiri untuk terus berjaga-jaga serta melindungi diri daripada dijangkiti wabak Covid-19.

“Ikutlah mana terbaik, tapi kalau rasa nak lebih selamat, amalkan prosedur operasi standard (SOP) seperti biasa sebab hanya yang pernah kena Covid-19 yang tahu seksa sakitnya,” pesan Mohd. Mutalib.
“Rasanya pelitup muka teruskan pakai sebab kes jangkitan belum tahap kosong. Walaupun katanya terkawal, tapi masih beribu,” jelas Shahrul. – KOSMO! ONLINE


337 jersi Pulau Pinang tiruan dirampas
Oleh MOHD SYALMIZI HAMID

27 April 2022, 9:55 pm
SEBERANG PERAI – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang merampas 337 helai jersi pasukan bola sepak Pulau Pinang dalam serbuan di sebuah kedai peralatan dan pakaian sukan di Taman Perindustrian Nibong Tebal di sini hari ini.
Operasi kira-kira pukul 11.30 pagi itu membabitkan pasukan pegawai penguatkuasa KPDNHEP bersama wakil pemilik cap dagangan selepas mendapat aduan daripada Persatuan Bola Sepak Pulau Pinang.
Pengarah KPDNHEP negeri, Mohd. Ridzuan Ab. Ghapar berkata, pihaknya merampas jersi yang bernilai RM15,050 dipercayai menggunakan cap dagangan palsu bagi siasatan lanjut.
Menurut Mohd. Ridzuan, pihaknya turut menyerbu sebuah premis di Taman Industri Ringan Mak Mandin, Butterworth di sini yang menjalankan perniagaan kasut secara online dipercayai berjenama tiruan.
“Pemeriksaan itu telah menemui dan menyita 1,550 pasang kasut dan 400 pasang selipar dengan anggaran nilai RM42,750 bagi siasatan lanjut.
“Ia dipercayai menggunakan cap dagangan disyaki palsu,” katanya dalam satu kenyataan hari ini.

Menurut beliau lagi, kedua-dua kes itu akan disiasat di bawah Akta Cap Dagangan 2019.
“KPDNHEP ingin memberi amaran kepada mana-mana orang yang cuba menjual barangan tiruan bahawa akan dikenakan tindakan tegas.
“Kami mengalu-alukan sebarang maklumat atau aduan dari orang awam bagi membantu membanteras aktiviti penjualan barangan tiruan,” katanya.
Sebarang aduan, pengguna boleh menyalurkan kepada Bilik Gerakan KPDNHEP Pulau Pinang di talian 04-3840245, Pusat Arahan Penguatkuasaan (Enforcement Command Centre) di talian 03-8882 6088 atau 03-8882 6245, Portal e-aduan https://eaduan.kpdnhep.gov.my serta lain-lain platform. – KOSMO! ONLINE


Zii Jia tiada masalah atasi Sun Feixiang
Oleh KOSMO!

27 April 2022, 10:41 pm
MANILA – Jaguh perseorangan lelaki No.1 negara, Lee Zii Jia menepati ramalan apabila mara ke pusingan kedua Kejohanan Badminton Asia (BAC) di Manila, Filipina.
Zii Jia yang turun selaku pemain pilihan ketiga tampil cemerlang apabila bangkit menumpaskan pemain China, Sun Fei Xiang, 19-21, 21-14, 21-14 dalam tempoh 59 minit,
Hasil kemenangan tersebut, Zii Jia akan berdepan wakil Indonesia, Shesar Hiren Rhustavito esok selepas berjaya menumpaskan pemain Taiwan, Lin Chun Yi 21-14, 20-22, 19-21.
Seorang lagi jaguh negara, Liew Daren turut menampilkan aksi cukup baik selepas bangkit menumpaskan perseorangan No.1 Korea, Heo Kwang-hee.
Pemain berumur 34 tahun dilihat bergelut pada set pertama permainan namun bangkit mencari titik kemenangan 8-21, 21-10, 21-15.
Hasil kemenangan tersebut, Daren dijadual bertemu pilihan keempat dari Indonesia, Jonatan Christie, esok.

“Saya agak bergelut dalam aksi set pertama. Angin di sebelah gelanggang saya terlalu kuat, titik kebangkitan saya bukan di set kedua tapi selepas 11 mata di set penentuan.
“Apa pun, esok adalah aksi getir buat saya apabila berdepan Jonatan Christie (Indonesia). Dia beraksi dengan baik sejak akhir-akhir ini,” kata Daren.
Sementara itu, nasib tidak menyebelahi Ng Tze Yong apabila tumbang di tangan pemain pilihan ketujuh dari India, Kidambi Srikanth dengan keputusan 20-22, 15-21. – KOSMO! ONLINE


Restoran goreng samosa dalam tandas diarah tutup
Oleh KOSMO!

27 April 2022, 10:06 pm
JEDDAH – Pihak berkuasa Arab Saudi menutup sebuah restoran di Jeddah selepas membongkar tindakan pemiliknya yang menyediakan kuih samosa dan snek makanan lain di dalam tandas sejak lebih 30 tahun lalu, lapor laman berita Gulf News.
Serbuan tersebut dibuat berdasarkan maklumat yang diterima ke atas restoran yang beroperasi dalam sebuah bangunan kediaman.
Selain lokasi penyediaan makanan yang menjijikkan, kesemua pekerja restoran juga tidak memiliki kad kesihatan dan melanggar undang-undang bangunan kediaman.
Menurut akhbar tempatan, Okaz, restoran itu didakwa turut menggunakan daging, ayam dan keju yang sudah tamat tempoh lebih dua tahun lalu.
Kehadiran makhluk perosak, serangga dan tikus turut dikesan di tapak tersebut.
Pihak perbandaran berkata, ia telah menutup beberapa restoran haram selain merampas dan memusnahkan lebih daripada satu tan bahan makanan sejak awal tahun ini. – Agensi


PM berbuka puasa dengan petani, penternak, nelayan
Oleh AMREE AHMAD

27 April 2022, 9:41 pm
PUTRAJAYA – Perdana Menteri, Datuk Seri Ismail Sabri Yaakob berbuka puasa dengan petani, nelayan dan penternak dari seluruh negara di Seri Perdana di sini hari ini.
Turut hadir memeriahkan majlis kedua-dua Timbalan Menteri Pertanian dan Industri Makanan I dan II iaitu Datuk Seri Ahmad Hamzah serta Datuk Nik Muhammad Zawawi Salleh.
Program yang disertai kira-kira 500 tetamu dan berlangsung di Laman Sari kediaman rasmi itu juga disertai Ketua Setiausaha kementerian berkenaan, Datuk Haslina Abdul Hamid.
Tidak ketinggalan ialah Pengerusi Pertubuhan Peladang Kebangsaan (Nafas), Datuk Zamri Yaakob dan Pengerusi Persatuan Nelayan Kebangsaan (Nekmat), Abdul Hamid Bahari.
Pada majlis berkenaan, Ismail Sabri turut meluangkan masa menyantuni sekumpulan 30 orang anak yatim yang didatangkan khas dari Pertubuhan Kebajikan Nur Ain, Bangi, Selangor
Beliau juga berkesempatan menunaikan solat fardu maghrib dan isyak serta mengerjakan sembahyang sunat tarawih dan witir bersama-sama jemaah yang datang sebelum pulang. – KOSMO! ONLINE


Pil cegah kehamilan lelaki bakal diuji pada manusia Julai ini
Oleh KOSMO!

27 April 2022, 9:00 pm
WASHINGTON – Saintis-saintis memaklumkan bahawa pil kontraseptif lelaki (cegah kehamilan) akan mula diuji pada manusia dalam dua bulan akan datang selepas ujian ke atas tikus menunjukkan kejayaan dalam hasilnya, lapor portal berita MailOnline semalam.
Penyelidik-penyelidik di Univerisiti Minnesota yang mencipta ubat itu berkata, ia boleh memasuki ujian klinikal seawal Julai ini.
Pil bukan hormon yang dinamakan secara perubatan, YCT529 itu mampu menyekat 99 peratus kehamilan pada tikus semasa ujian, meletakannya setanding dengan ubat kawalan kelahiran wanita.
Tiada sebarang kesan sampingan yang berlaku ke atas tikus tersebut termasuk pertambahan berat badan.
Tikus jantan didapati mampu menyebabkan kelahiran anak dalam enam hingga tiga minggu selepas pemberian ubat dihentikan.
Menurut seorang ahli kimia, Dr. Gunda Georg, ubat itu boleh diuji terhadap manusia pada separuh kedua tahun 2022.

Beliau berkata, ujian sebelum ini menunjukkan pil itu telah memberikan kesan yang diingini setelah diuji pada tikus, di samping memastikan ia kekal berkembang dan sihat.
Pengilang yang mahu merevolusikann pil tersebut, YourChoice Therapeutics akan memohon kebenaran untuk memulakan ujian ke atas manusia daripada Pentadbiran Makanan dan Ubat-Ubatan (FDA).
Bagaimanapun, bilangan dan umur peserta yang akan menyertai ujian tersebut tidak didedahkan. – Agensi


50 tahanan Rohingya lolos tahu selok-belok negara
Oleh JAMLIAH ABDULLAH

27 April 2022, 9:49 pm
ALOR SETAR – Seramai 50 daripada 61 tahanan Rohingya yang lolos daripada Depot Imigresen Sementara Relau di Bandar Baharu dekat sini memahami selok-belok negara ini sekali gus menyukarkan usaha memburu mereka.
Ketua Polis Kedah, Komisioner Wan Hassan Wan Ahmad berkata, operasi mengesan baki tahanan itu terus dipergiatkan dengan memperluaskan kawasan pencarian.
Katanya, tahanan tersebut dipercayai masih berada di Seberang Perai Selatan, Pulau Pinang dan kawasan sekitar.
“Tiada penemuan setakat ini dan jumlah tahanan yang diburu kekal 61 orang.
“Tangkapan terakhir adalah di Pulau Pinang dan kita percaya mereka berada di sekitar Seberang Perai Selatan,” katanya kepada pemberita pada Majlis Berbuka Puasa Menteri Besar Kedah, Datuk Seri Muhammad Sanusi Md. Nor bersama Polis Diraja Malaysia (PDRM) di Ibu Pejabat Polis Kontinjen (IPK) Kedah di sini hari ini.
Menurut beliau, operasi pencarian di kawasan hutan sudah meliputi lebih 90 peratus.

“Kalau kita tengok daripada 61 tahanan ini, kita dapati 50 orang itu adalah mereka yang sudah lama di sini dan tahu selok-belok di Malaysia.
“Mereka faham selok-belok dan tahu bagaimana dan ke mana nak pergi yang mana mereka ini agak sukar dikesan. Walau bagaimanapun pemburuan tahanan ini belum tamat,” ujarnya.
Tambah beliau, pihaknya tidak menolak kemungkinan tahanan berkenaan turut dilindungi oleh rakan daripada etnik sama yang menetap di sini.
“Ada tahanan ini yang sudah menetap dua hingga tiga tahun serta pernah bekerja di sini sebelum ditangkap yang mana cara mereka lari ke Seberang Perai Selatan, tidak lari ke arah Bandar Baharu.
“Kita ada anggota daripada Cawangan Khas untuk membantu dan kita akan guna semua elemen,” jelasnya.
Tambahnya, siasatan ke atas dua daripada empat dalang yang ditahan telah dijalankan dan kes akan dibawa kepada Timbalan Pendakwa Raya untuk tindakan lanjut. – KOSMO! ONLINE


Sasaran 36 pingat emas di temasya Sukan SEA Hanoi
Oleh MUHAMMAD RIDUAN MOHD HANAFIAH

27 April 2022, 8:30 pm
TIDAK keterlaluan jika dikatakan tekanan kontinjen Malaysia pada temasya Sukan SEA Hanoi mungkin sedikit berkurangan apabila hanya 36 pingat emas disasarkan pada edisi kali ini.
Pastinya, jumlah sasaran itu jauh daripada kejayaan edisi sebelum ini di Filipina apabila Malaysia membawa 55 pingat emas pada 2019.
Menteri Belia dan Sukan, Datuk Seri Ahmad Faizal Azumu berkata, sasaran tersebut adalah realistik sekali gus yakin skuad negara mampu meraih keputusan lebih baik berbanding sasaran yang disandarkan.
Tegas Ahmad Faizal, selain sasaran pingat emas terbabit, pihaknya turut meletakkan harapan supaya atlet mampu 35 perak dan 75 gangsa dengan jumlah keseluruhan pingat yang disasarkan adalah sebanyak 146 pingat.
“Berdasarkan prestasi semasa sebanyak 15 jenis sukan yang di sertai oleh atlet negara dijangka akan menyumbangkan 36 pingat emas.
“Sukan terjun dan olahraga di jangka menjadi lubuk pingat emas negara. Kedua sukan ini mampu menyumbang lebih daripada 5 pingat emas.

“Berdasarkan prestasi semasa bonus pingat emas mungkin mampu diberikan oleh sukan taekwondo, wushu, petanque, pencak silat, bina badan dan beberapa sukan lagi,” katanya dalam sidang media selepas Majlis Penyerahan Jalur Gemilang Kontinjen Malaysia ke Sukan Sea Vietnam di Majlis Sukan Negara (MSN), sebentar tadi.
Selain itu, Faizal berkata, sebanyak 72 pingat (25 emas, 18 perak dan 29 gangsa) daripada 27 jenis sukan dan 68 acara yang dimenangi di Sukan Sea Filipina tidak dapat di pertahankan kali ini kerana tidak di pertandingkan di Vietnam.
“Antara pingat yang hilang adalah dari sukan seperti skuasy (4 emas), lawn bowls (4 emas), skating (2 emas), gimrama (3 emas acara individu), break dance (1 emas) dan beberapa sukan lain.
“Selain itu sebanyak 22 jenis sukan (antaranya pelayaran, ekuestrian, hoki, ragbi, luncur air) yang biasa menyumbang pingat di beberapa temasya Sukan SEA lalu juga tidak dipertandingkan kali ini di Hanoi,” katanya
Mengikut rekod, kontinjen Malaysia pada edisi terdahulu mengakhiri perjuangan di kedudukan kelima carta pungutan pingat dengan mengumpul 55 emas,58 perak dan 71 gangsa, ketinggalan 170 peratus pungutan emas oleh juara keseluruhan Filipina. – KOSMO! ONLINE


PM nasihat pakai pelitup muka di tempat sesak
Oleh AMREE AHMAD

27 April 2022, 11:50 pm
PUTRAJAYA – Perdana Menteri, Datuk Seri Ismail Sabri Yaakob menasihatkan rakyat memakai pelitup muka jika perlu berada di kawasan yang sesak dengan orang ramai.
Menurut beliau, nasihat itu termasuk kepada umat Islam yang akan melakukan solat Aidilfitri dan menziarahi tapak perkuburan pada Syawal ini.
“Saya yakin kawasan kubur akan penuh sesak nanti dengan ratusan orang terutama ahli keluarga datang ziarah dan mungkin berhimpit walaupun bukan lagi kesalahan,” katanya.
Beliau berkata demikian ketika ditemui media selepas Majlis Berbuka Puasa bersama kira-kira 500 petani, nelayan dan penternak di Seri Perdana di sini hari ini. – KOSMO! ONLINE


Kedah dijangka alami peningkatan penggunaan air semasa Aidilfitri
Oleh MOHD. RAFIE AZIMI

27 April 2022, 7:09 pm
ALOR SETAR – Penggunaan air di Kedah dijangka meningkat melebihi 30 peratus iaitu mencecah 1,000 liter air sehari (mld) berbanding 780 mld pada hari biasa semasa sambutan Hari Raya Aidilfitri kali ini.
Menteri Besar Kedah, Datuk Seri Muhammad Sanusi Md. Nor berkata, keadaaan itu disebabkan lebih lima juta orang dijangka memasuki Kedah sempena Syawal ini menyebabkan penggunaan air meningkat.
Justeru, katanya, Syarikat Air Darul Aman Sdn. Bhd. (SADA) menyediakan pelan kontigensi bagi menangani masalah gangguan bekalan air pada sambutan Hari Raya Aidilfitri bermula Jumaat ini hingga 6 Mei depan.
“Pengguna boleh membuat aduan secara terus kepada pusat khidmat setempat (PKS) di 12 lokasi yang dikenal pasti kerap mengalami masalah air setiap kali tiba musim perayaan,” katanya pada sidang media di Wisma Darul Aman di sini hari ini.
Muhammad Sanusi berkata, sebuah lori tangki dan tangki statik akan ditempatkan di setiap PKS bagi menyelesaikan aduan penduduk setempat secepat mungkin.
“Kesemua PKS akan beroperasi antara 2 hingga 4 Mei bermula pukul 8 pagi hingga 5 petang.

“Antara 12 lokasi PKS tersebut adalah di Masjid Tunku Abdul Rahman Putra, Kuala Kedah; Masjid Pulau Tengah di Pokok Asam, Pendang; Medan Selera Pekan Kodiang, Dewan Nelayan di Tanjung Dawai dan Depot SADA di Semeling,” ujarnya.
Selain itu, beliau berkata, PKS berkenaan juga akan dibuka di Dewan Orang Ramai Kampung Becah Sawa di Baling; Surau Kampung Tok Aris di Jeneri, Sik; Pasar Awam Ayer Hangat di Langkawi serta Loji Rawatan Air (LRA) Gurun.
Kata beliau, cuti raya seramai 1,500 pekerja SADA turut dibekukan pada tahun ini bagi memastikan perkhidmatan terbaik dapat diberikan kepada rakyat. – KOSMO! ONLINE


Raya boleh salam dan ziarah
Oleh SITI A'ISYAH SUKAIMI

27 April 2022, 8:07 pm
PUTRAJAYA – Sambutan Hari Raya Aidilfitri kali ini disambut penuh bermakna apabila umat Islam kini dibenarkan bersalaman, tetapi perlu mengekalkan kebersihan dengan sentiasa mencuci atau membersihkan tangan selain tidak menyentuh muka selepas bersalaman.
Larangan yang tidak boleh dibuat sepanjang pandemik Covid-19 itu kini dibenarkan selepas protokol baharu diumumkan oleh Menteri Kesihatan, Khairy Jamaluddin Abu Bakar berkuat kuasa 1 Mei ini.
Berhubung protokol berkaitan sambutan hari raya, beliau berkata, ia dikeluarkan sebagai panduan umum namun, tertakluk kepada ketetapan dan prosedur operasi standard (SOP) oleh pihak berkuasa agama negeri.
Katanya, untuk aktiviti takbir hari raya dibenarkan di masjid dan surau serta rumah ke rumah tetapi perlu sentiasa memakai pelitup muka manakala, individu positif Covid-19 dilarang untuk menyertai serta digalakkan hanya individu tanpa gejala dan lengkap vaksinasi.
“Untuk solat sunat hari raya, dibenarkan di masjid atau surau dengan kapasiti 100 peratus, semua jemaah hendaklah sentiasa memakai pelitup muka semasa berada dalam masjid atau surau termasuk semasa sedang solat, individu positif Covid-19 dilarang untuk menyertai manakala, individu bergejala tidak digalakkan,” katanya pada sidang akhbar di sini hari ini.
Berhubung kawalan penularan dan jangkitan, beliau berkata, kes positif Covid-19 tidak dibenarkan hadir ke masjid atau surau atau rumah terbuka atau majlis hari raya manakala, individu bergejala tidak digalakkan untuk menyertai.

Selain itu etika jemaah pula, katanya, elakkan 3S, amalkan 3W, galakan wuduk di rumah dan membawa sejadah sendiri, masuk ikut giliran untuk mengelakkan kesesakan dan bersurai dengan tenang.
“Untuk jamuan selepas solat di masjid atau surau dibenarkan. Digalakkan memakai pelitup muka ketika tidak menjamu selera dan individu bergejala tidak digalakkan untuk menyertai.
“Bagi program ziarah juga dibenarkan, digalakkan memakai pelitup muka ketika ziarah, kes positif tidak dibenarkan hadir atau menyertai program ziarah, manakala individu bergejala tidak digalakkan untuk menyertai,” jelasnya.
Turut dibenarkan ialah ziarah tanah perkuburan, rumah terbuka atau majlis hari raya (indoor) dan rumah terbuka atau majlis hari raya (outdoor). – KOSMO! ONLINE


Wanita ‘kantoi’ curi daging di pasar
Oleh KOSMO!

27 April 2022, 7:30 pm
JAKARTA – Sebuah klip video tular di media sosial Indonesia kerana memaparkan situasi seorang wanita sedang mencuri daging ketika peniaga sibuk melayan pelanggan lain di sebuah pasar, lapor laman berita Suara.com hari ini.
Video yang dirakam menerusi sistem televisyen litar tertutup (CCTV) itu dimuat naik pada akaun Instagram bernama @terangmedia. Kejadian tersebut dilaporkan berlaku di Pasar Pemenang Pare, Kendiri, Jawa Timur.
Menerusi video berkenaan, kelihatan beberapa peniaga sedang sibuk melayan pelanggan-pelanggan lain dengan memotong daging sambil berbual.
Seorang wanita berpakaian serba hitam dilihat berdiri di belakang mereka ketika menunggu giliran untuk dilayan.
Kemudian, wanita itu melihat keadaan sekeliling dengan menoleh ke kiri dan kanan sebelum membongkok di tempat dia berdiri.
Tanpa disangka, wanita itu seterusnya dilihat mengambil satu plastik hitam berisi daging seberat lima kilogram lalu meninggalkan pasar itu.

Disebabkan harga daging yang melonjak menjelang musim perayaan, video tersebut mendapat perhatian netizen di ruangan komen.
“Daging haram kak,’’ tulis seorang netizen.
“Selain malaikat, dia lupa ada CCTV yang mencatat,’’ komen netizen lain. – Agensi


Remaja Rohingya lolos tahanan meninggal dunia ketika terima rawatan
Oleh SAFINA RAMLI

27 April 2022, 7:21 pm
GEORGE TOWN – Seorang lagi etnik Rohingya yang terbabit kemalangan ketika melarikan diri secara beramai-ramai di Kilometer 165, Lebuh Raya Utara-Selatan dekat Nibong Tebal, Seberang Perai minggu lalu dilaporkan meninggal dunia semalam.
Ketua Polis Pulau Pinang, Datuk Mohd. Shuhaily Mohd. Zain berkata, remaja perempuan berusia 14 tahun itu meninggal dunia ketika dirawat di Hospital Seberang Jaya dekat sini pagi semalam.
“Seorang lagi mangsa lelaki berusia 21 tahun masih dirawat di hospital sama dan siasatan berhubung kejadian itu masih dijalankan.
“Pihak polis juga telah merekodkan keterangan daripada beberapa saksi bagi membantu siasatan berhubung nahas ini,” katanya kepada pemberita hari ini.
Sebelum ini, Kosmo! melaporkan enam etnik Rohingya termasuk dua kanak-kanak terbunuh dilanggar kereta ketika cuba melintas jalan kira-kira pukul 6.50 pagi selepas melarikan diri dari Depot Tahanan Sementara Relau di Bandar Baharu, Kedah pada Rabu lalu.
Sementara itu, Mohd. Shuhaily berkata, polis masih memburu 61 lagi tahanan Rohingya yang melarikan diri dengan dua tangkapan terbaharu dibuat di negeri ini kelmarin.

Katanya, polis juga tidak menolak kemungkinan tahanan yang masih bebas telah melepasi sempadan Pulau Pinang dan berada di negeri jiran.
“Apa yang kami bimbangkan ialah kemungkinan tahanan Rohingya ini telah berasimilasi dengan penduduk tempatan.
“Mereka mungkin mendapat bantuan dari segi makanan, sebab itu dapat mengelakkan daripada ditangkap,” katanya. – KOSMO! ONLINE


Busana ketupat Aina Abdul pula curi perhatian
Oleh NUR EMIRA SAIZALI

27 April 2022, 8:00 pm
PETALING JAYA – “Jika tidak pelik, bukan Aina Abdul namanya.”
Itu yang berlaku sejak semalam apabila nama penyanyi, Aina Abdul menjadi bahan bualan netizen selepas muncul dengan beberapa fesyen pelik yang digayakannya dalam vido muzik lagu rayanya berjudul, Gema Raya.
Selepas tular dengan foto memakai baju kebaya berwarna oren dengan ratusan helai wang kertas bernilai RM10, hari ini dia kembali mencuri perhatian dengan busaya ala-ala anyaman ketupat.
Tidak hanya dengan perincian anyaman ketupat, baju berkenaan juga dihiasi dengan beberapa ketulan ketupat yang tergantung di sekeliling busana tersebut.
Difahamkan, baju tersebut merupakan hasil rekaan pereka tempatan terkenal, Wan & Mary.
“Semuanya tentang baju ini ialah tentang saya. Tak sabar nak makan ketupat dengan rendang daging,” katanya.

Foto yang dimuat naik pemilik nama penuh Nurul Aina Abdul Ghani, 29, itu seterusnya mendapat pelbagai reaksi lucu daripada netizen termasuk beberapa selebriti tanah air.
“Ini menang,” komen pelawak terkenal, Shuib.
“Kita yang tengok pun rasa macam nak cicah dengan kuah kacang,” komen seorang pengguna Instagram.
“Ini ketupat nasi atau ketupat palas?” seloroh netizen.
Selain baju anyaman ketupat dan duit KWSP, pelantun lagu Spi itu turut menggayakan baju bertemakan lampu kelip-kelip dalam video muziknya.
Terdahulu, penyanyi berkenaan yang mendapat jolokan ratu fesyen pelik itu sering tampil dengan pelbagai jenis busana unik seperti gaya pasu bunga dan trofi anugerah Grammy. – KOSMO! ONLINE


Negatif hari keempat, boleh dilepaskan daripada pengasingan
Oleh SITI A'ISYAH SUKAIMI

27 April 2022, 8:13 pm
PUTRAJAYA – Bermula 1 Mei, individu positif Covid-19 boleh dilepaskan daripada pengasingan sekiranya ujian RTK Antigen pada hari keempat yang diselia oleh pengamal perubatan menunjukkan keputusan negatif.
Menteri Kesihatan, Khairy Jamaluddin Abu Bakar berkata, bagaimanapun jika keputusan ujian masih positif, individu tersebut perlu melengkapkan tempoh pengasingan tujuh tujuh hari.
Katanya, ujian tersebut hendaklah dilakukan menggunakan RTK-antigen kendiri dengan penyeliaan oleh pengamal perubatan yang berdaftar dengan Majlis Perubatan Malaysia (MMC), sama ada secara fizikal ataupun secara maya (virtual).
“Keputusan ujian tersebut hendaklah dimasukkan ke dalam sistem eCOVID oleh pengamal perubatan bagi memastikan integrasi data dengan aplikasi MySejahtera dapat berlaku dalam tempoh kurang daripada satu jam, agar individu tersebut segera mendapat perintah pelepasan daripada pengasingan apabila keputusan ujian pengesanan tersebut negatif Covid-19.
“Sekiranya individu tidak memilih untuk menjalani ujian pengesanan Covid-19, maka pelepasan akan diberikan secara automatik setelah menjalani pengasingan selama tujuh hari,” katanya pada sidang akhbar di sini hari ini.
Dalam masa sama, Khairy Jamaluddin berkata, kemasukan individu ke mana-mana premis adalah dibenarkan tanpa mengira status vaksinasi mereka.

Ujarnya lagi, individu yang tidak dibenarkan masuk ke premis adalah yang positif Covid-19 walaupun mempunyai status vaksinasi lengkap serta individu dalam tempoh Perintah Pengawasan dan Pemantauan (HSO) termasuk pengembara tanpa vaksinasi lengkap yang baru tiba di Malaysia. – KOSMO! ONLINE


1,000 pelajar Thailand gagal peperiksaan akibat salah faham
Oleh KOSMO!

27 April 2022, 7:00 pm
BANGKOK – Kira-kira 1,000 pelajar di Thailand gagal dalam ujian kemasukan ke universiti akibat salah faham, selepas penyelia peperiksaan memberitahu bahawa mereka tidak perlu menulis nama dan nombor siri pada kertas ujian, lapor laman berita Thaiger semalam.
Disebabkan keadaan itu, Majlis Presiden Universiti Thailand (CUPT) enggan menanda kertas peperiksaan pelajar yang terlibat kerana tidak mematuhi garis panduan rasmi yang ditetapkan.
Markah ujian kemasukan ke universiti untuk Ujian Aptitud Am (GAT) dan Ujian Aptitud Profesional (PAT) telah diumumkan minggu lepas selepas dijalankan pada bulan lalu.
Peperiksaan itu dibahagikan kepada dua bahagian iaitu dalam bahasa Thailand dan Inggeris dengan kedua-dua ujian ditetapkan 150 markah maksimum.
Bagaimanapun, pelajar yang terlibat terkejut kerana ujian dalam bahasa Thailand bagi peperiksaan GAT diberi markah sifar.
Seorang wakil pelajar berkata, dia cuba memasuki universiti idamannya selama empat tahun dan kini terpaksa menunggu setahun lagi untuk mengulangi peperiksaan.

Pelajar perempuan itu meminta agensi terlibat untuk menyemak semula kertas peperiksaan dan menyokong mereka supaya mendapat markah yang diperlukan untuk belajar di universiti pilihan masing-masing.
Ekoran keadaan itu, CUPT mengadakan perbincangan dengan penyelia-penyelia peperiksaan selepas menerima bantahan daripada hampir 1,000 pelajar, demikian menurut pengurus Sistem Kemasukan Pusat Universiti Thai.
Menurut laporan, penyelia yang bertanggungjawab telah salah faham mengenai soalan pelajar yang bertanya sama ada mereka perlu menulis nama sebelum menamatkan sesi ujian atau sebaliknya. -Agensi


Lembu intai, masuk bilik gadis
Oleh KOSMO!

27 April 2022, 8:30 pm
JAKARTA – Sebuah klip video tular di media sosial Indonesia kerana memaparkan seekor lembu yang cuba memasuki bilik seorang gadis pada waktu malam, lapor laman berita Suara.com hari ini.
Video itu dimuat naik pada sebuah akaun Twitter bernama @jowoshitpost. Rakaman menunjukkan seekor lembu dilihat muncul di pintu bilik seorang gadis di sebuah rumah.
Bagaimanapun, ia tidak menyatakan bagaimana lembu berwarna coklat muda itu berjaya memasuki rumah tersebut pada waktu malam.
Gadis yang tidak didedahkan identitinya itu kedengaran pasrah sambil mengadu kepada ibunya dalam bahasa Jawa.
“Ibu, lembu masuk rumah,’’ katanya.
Video itu mendapat perhatian netizen di ruangan komen.

“Lembu kejut bangun sahur,’’ tulis seorang netizen. – Agensi


Kucing baka Sphynx dipaksa lahir 70 anak demi raih keuntungan
Oleh KOSMO!

27 April 2022, 8:00 pm
LONDON – Seekor kucing betina baka Sphynx telah diselamatkan oleh sebuah badan amal perlindungan haiwan selepas ia dipaksa membiak dengan melahirkan kira-kira 70 anak kucing, lapor akhbar Mirror UK semalam.
Kucing bernama Koko yang berusia 11 tahun itu telah dilayan seperti ‘mesin pembiakan’ oleh pemiliknya dalam usaha untuk mendapatkan wang berjumlah kira-kira £140,000 (RM768,357).
Kucing malang itu terpaksa melahirkan kira-kira 70 ekor anak kucing dengan setiap satu dijual pada harga sekitar £2,000 (RM10,976) seekor.
Koko dan adiknya, Nim yang berusia sembilan tahun tiba di badan amal Fylde Coast Cats di Blackpool bulan lepas.
Apabila dua kucing itu tiba di tempat perlindungan tersebut, ia berada dalam keadaan yang sangat teruk serta kotor.
Kedua-duanya dijangkiti virus yang sangat menular iaitu feline calicivirus yang menyebabkan masalah pernafasan dan penyakit mulut.

Kesan daripada pembiakan yang kerap, Koko memiliki kantung yang sangat besar sehingga kulit berlipat pada kaki belakangnya. Nim pula mengalami gusi berdarah dan terpaksa menjalani rawatan untuk mencabut semua gigi.
Kedua-dua kucing itu mempunyai penyakit buah pinggang tahap awal yang biasa dialami kucing Sphynx dan menunjukkan gejala pembiakan yang buruk.
Bil rawatan untuk dua kucing itu adalah sekitar £2,000 (RM10,976). – Agensi


Felda umum bantuan bersasar
Oleh KOSMO!

27 April 2022, 8:01 pm
PETALING JAYA – Lembaga Kemajuan Tanah Persekutuan (Felda) hari ini mengumumkan bantuan bersasar bagi meringankan beban peneroka yang terjejas dengan hasil tanaman getah dan juga bagi menghargai sumbangan pekerja ladang Felda.
Felda dalam satu kenyataan berkata, bantuan bersasar itu adalah dalam bentuk sumbangan duit raya berjumlah RM200 bagi peneroka getah yang menghantar hasil kepada Felda dan memperoleh pendapatan hasil kurang RM2,000 bagi bulan Mac 2022.
“Sumbangan duit raya dan barangan asas berjumlah sehingga RM200 pula akan diterima oleh pekerja ladang Felda di seluruh negara.
“Bayaran bagi sumbangan duit raya ini akan mula dibuat bermula 28 April 2022. Keseluruhan sumbangan duit raya ini melibatkan implikasi kewangan sebanyak RM1.6 juta,” katanya di sini hari ini.
Selain itu, Felda turut mengumumkan penangguhan potongan bayaran kembali peneroka getah bagi pendapatan bulan Mac 2022.
“Peneroka getah yang layak menerima penangguhan ini adalah mereka yang memperoleh pendapatan hasil bulan Mac kurang RM2,000.

“Bantuan bersasar ini merupakan manifestasi keprihatinan Felda terhadap peneroka getah yang menerima pendapatan kurang RM2,000,” jelasnya.
Katanya, diharapkan semoga bantuan itu akan dapat meringankan sedikit beban warga peneroka yang terjejas dan membolehkan mereka menyambut Aidilfitri dengan lebih meriah. – KOSMO! ONLINE


Karnival jualan terpanjang, Ifa Raziah terima pengiktirafan MBOR
Oleh MOHAMMAD SHAHEMY AZMI

27 April 2022, 6:57 pm
PETALING JAYA – Penyanyi dan juga pengacara popular Ifa Raziah menerima pengiktirafan oleh Malaysia Book of Records (MBOR) selepas acara jualan Starvendors Mega Raya Fest yang dianjurkannya berjaya mencipta rekod penganjuran terpanjang iaitu selama 75 jam tanpa henti.
Acara Starvendors Mega Raya Fest yang dijalankan di Pusat Dagangan Dunia (WTC) Kuala Lumpur itu sekali gus diiktiraf sebagai acara festival raya tanpan henti paling panjang pernah dianjurkan di tanah air, bermula 22 hingga 25 April 2022 lalu.
Menerusi hantaran yang yang dimuat naik dalam Instagram, Ifa atau nama lengkapnya Saripah Raziah Mustapha berkongsi sijil daripada MBOR yang diterimanya, disaksikan sendiri oleh Perdana Menteri Malaysia, Datuk Seri Ismail Sabri Yaakob, baru-baru ini.
“Starvendors mencatatkan sejarah dalam Malaysia Book Of Records. Festival raya tanpa henti terpanjang di Malaysia selama 75 jam. Malam gemilang ,” tulisnya.
Kejayaan yang diperoleh pelantun lagu Ser…Ser…Ser… itu turut diraikan bersama pengikutnya dalam Instagram dan dihujani dengan ucapan tahniah netizen.
“Tahniah kak Ifa. Bertambah cantik sekarang,” ujar seorang pengikutnya.

“Starvendors acara terbaik! Lain kali panjangkan lagi tempoh acara,” pinta seorang peminatnya.
“Tahniah Ifa atas pencapaian dan kerja keras awak akhirnya berbaloi,” komen seroang lagi pengikutnya.
Ifa yang juga merupakan Pengarah Urusan Starvendors Event Sdn. Bhd berkata, penganjuran acara festival raya bertujuan membantu para usahawan tempatan berniaga dan mencari rezeki.
Tahun lalu, Ifa tidak sempat menjalankan acara serupa apabila terpaksa akur selepas kerajaan melaksanakan Perintah Kawalan Pergerakan (PKP) bermula 7 Mei sehingga 20 Mei 2021 iaitu sehari sebelum penganjuran festival raya yang dijadualkan membuka tirai.
Difahamkan Ifa mengambil masa selama tiga bulan untuk melunaskan semula bayaran yang telah dibuat oleh pemilik lebih 300 buah gerai melibatkan wang berjumlah hampir RM500,000. – KOSMO! ONLINE


Buat penghantaran bungkusan ‘helikopter’ guna treler
Oleh KOSMO!

27 April 2022, 6:00 pm
JAKARTA – Satu rakaman video memaparkan sebuah treler membawa bungkusan gergasi misteri melalui tol lebuh raya menuju ke Tangerang, Indonesia menjadi tular di media sosial, lapor laman Suara.com.
Video yang dirakam oleh salah seorang pengguna jalan raya memaparkan treler tersebut hampir tidak dapat melalui gerbang tol kerana bungkusan misteri yang dibalut rapi itu hampir tidak melepasi lorong yang disediakan.
Ramai netizen memberi tekaan bahawa bungkusan itu adalah sebuah helikopter yang sedang dalam perjalanan untuk dihantar kepada pemilik baharunya.
“Mungkin ini helikopter yang bakal dikirim ke Ukraine untuk membantu perang di sana,” komen seorang pengguna media sosial.
“Hebat hadiah helikopter, orang kaya negeri mana yang membuat tempahan ini?” komen seorang lagi.
Menurut sumber, ketinggian maksimum treler yang dibenarkan menggunakan jalan tol itu adalah 4.5 meter.

Jika melebihi had saiz, treler tersebut tidak dibenarkan menggunakan jalan tol walaupun berjaya melalui pintu tol. – Agensi


Macau scam tipu kontraktor RM80,000
Oleh MUHAMMAD ZIKRI

27 April 2022, 5:32 pm
PONTIAN – Seorang kontraktor berputih mata apabila wang simpanannya berjumlah RM80,000 lesap gara-gara diperdaya Macau scam.
Ketua Polis Daerah Pontian, Superintendan Mohammad Shofee Tayib berkata, mangsa berusia 75 tahun terperdaya selepas menerima panggilan daripada individu yang menyamar sebagai pengawai penguat kuasa pada 21 April lalu.
“Mangsa dimaklumkan kononnya terlibat dengan kegiatan pengubahan wang haram dan dadah. Satu waran tangkap dikeluarkan ke atasnya.
“Panik dengan dakwaan itu, mangsa menyerahkan maklumat diri dan perbankan. Mangsa hanya menyedari ditipu setelah menyemak baki akaun,” katanya ketika dihubungi di sini hari ini.
Mohammad Shofee berkata, mangsa memngalami kerugian RM80,000 dan laporan polis semalam.
Justeru, beliau menasihati orang ramai supaya berhati-hati jika menerima panggilan terutama oleh individu yang mendakwa dari agensi penguatkuasaan.- KOSMO! ONLINE


Wanita lebih berisiko mati akibat asma berbanding lelaki
Oleh KOSMO!

27 April 2022, 5:00 pm
LONDON – Golongan wanita mempunyai risiko dua kali ganda untuk meninggal dunia akibat serangan asma berbanding lelaki, lapor akhbar The Sun, semalam.
Sebuah badan kebajikan Britain, Asthma + Lung UK mendedahkan punca peningkatan risiko itu adalah disebabkan oleh hormon seksual wanita iaitu estrogen yang menyebabkan serangan pernafasan menjadi lebih serius.
Ketua Pegawai Eksekutif Asthma + Lung UK, Sarah Woolnough berkata, kebanyakan lelaki yang menghidap asma ketika kecil berjaya mengatasi keadaan itu apabila meningkat dewasa.
“Berbeza dengan wanita, hormon seksual lelaki iaitu testosterone membantu menguatkan saluran pernafasan yang sempit apabila serangan asma berlaku.
“Hormon estrogen dan progesterone wanita pula menjadikan simptom asma semakin memburuk,” jelas Woolnough.
Wanita dewasa adalah 2.5 kali lebih berkemungkinan dimasukkan ke hospital akibat serangan asma berbanding lelaki dan lebih berkemungkinan sukar mengawal keadaan itu.

Sementara itu, pakar-pakar menyeru agar lebih banyak penyelidikan dijalankan untuk lebih memahami mengapa wanita terjejas teruk jika mendapat serangan asma.
“Dengan memahami peranan hormon seks dalam penyakit asma, kita boleh mengubah kehidupan berjuta-juta wanita di seluruh dunia,” kata Woolnough. – Agensi


Duit simpanan RM80,000 lesap angkara Macau scam
Oleh MUHAMMAD ZIKRI

27 April 2022, 5:00 pm
PONTIAN – Seorang kontraktor berputih mata apabila wang simpanannya berjumlah RM80,000 lesap gara-gara panik dengan helah Macau Scam.
Mangsa yang berusia 75 tahun itu menerima panggilan daripada individu yang menyamar sebagai pengawai penguatkuasa pada 21 April lalu.
Ketua Polis Daerah Pontian, Superintendan Mohammad Shofee Tayib berkata, sindiket memaklumkan mangsa terlibat dengan kegiatan pengubah wang haram dan pengedaran dadah serta satu waran tangkap telah dikeluarkan ke atas mangsa.
“Panik dengan dakwaan itu, tanpa menyiasat terlebih dahulu, mangsa telah menyerahkan maklumat diri dan juga maklumat perbankan bagi tujuan siasatan tanpa sebarang persoalan atau keraguan.
“Mangsa juga telah menyerahkan maklumat akuan bank sebagaimana diarahkan dan hanya menyedari telah ditipu setelah menyemak baki akaun mendapati terdapat tiga kali pindahan wang dilakukan oleh sindiket tersebut,” ujarnya ketika dihubungi di sini hari ini.
Mohammad Shofee berkata, kerugian dialami mangsa berjumlah RM80,000 dan mangsa membuat laporan polis semalam.-KOSMO! ONLINE


RON97 naik 13 sen berkuat kuasa esok
Oleh LUQMAN RIDHWAN MOHAMED NOR

27 April 2022, 6:29 pm
PUTRAJAYA – Harga runcit petrol RON97 naik 13 sen menjadikannya dijual RM3.94 seliter berbanding RM3.81 berkuat kuasa esok sehingga 4 Mei depan.
Kementerian Kewangan (MOF) dalam satu kenyataan berkata, harga petrol RON95 dan diesel kekal masing-masing pada RM2.05 seliter dan RM2. 15 seliter.
Menurutnya, pengekalan harga itu dilakukan bagi melindungi pengguna daripada kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. – KOSMO! ONLINE


Bomba siap sedia insiden kemalangan musim perayaan
Oleh MOHD. HUSNI MOHD. NOOR

27 April 2022, 6:47 pm
PUTRAJAYA – Sebanyak 327 balai bomba dan penyelamat di seluruh negara sudah diletakkan dalam keadaan bersiap sedia bagi berdepan sebarang kemungkinan kemalangan sepanjang musim perayaan ini.
Timbalan Menteri Perumahan dan Kerajaan Tempatan, Datuk Seri Ismail Abdul Muttalib berkata, kesemua balai itu sudah dipersiapkan dengan anggota mencukupi, jentera dan segala kelengkapan menyelamat dan memadam.
Beliau berkata, pihaknya memahami keterujaan Keluarga Malaysia untuk pulang beraya di kampung halaman tahun ini selepas dua tahun tidak dapat berbuat demikian.
“Namun keadaan ini pastinya menjadi kebimbangan buat kita semua kerana sudah pasti jumlah kenderaan di jalan raya pada tahun ini akan meningkat dengan mendadak.
“PLUS Malaysia Bhd. sebelum ini memaklumkan, trafik harian boleh mencecah dua juta kenderaan sehari antara 29 April hingga 9 Mei ini dan hal ini sudah pasti akan meningkatkan risiko berlakunya kemalangan,” katanya pada Majlis Perasmian Kempen Keselamatan Musim Perayaan Keluarga Malaysia Tahun 2022, hari ini.
Katanya, Jabatan Bomba dan Penyelamat Malaysia (JBPM) juga sudah bersedia dengan 11,000 pegawai dan anggotanya sepanjang musim perayaan ini.

Dalam pada itu, beliau juga mengingatkan orang ramai supaya berhati-hati ketika melakukan aktiviti riadah di kawasan rekreasi air khususnya sepanjang musim perayaan ini.- KOSMO! ONLINE


Tahanan lokap lolos, enam polis ditahan
Oleh SAFINA RAMLI

27 April 2022, 6:40 pm
GEORGE TOWN – Enam anggota polis berpangkat Koperal dan Lans Koperal ditahan susulan kejadian seorang tahanan lelaki meloloskan diri dari Lokap Berpusat Balai Polis Bayan Baru di sini dalam kejadian tengah malam semalam.
Ketua Polis Pulau Pinang, Datuk Mohd. Shuhaily Mohd. Zain berkata, pihaknya akan menjalankan siasatan secara terperinci berhubung kejadian itu.
“Enam anggota tersebut yang berusia dalam lingkungan 20-an hingga 30-an kini direman selama tiga hari bagi membantu siasatan di bawah Seksyen 223/224 Kanun Keseksaan.
“Pihak polis tidak akan berkompromi dan menyiasat kes ini mengikut prosedur yang ditetapkan,” katanya selepas melancarkan Op Selamat ke- 18 Polis Diraja Malaysia di bazar Ramadan Bayan Baru di sini hari ini.
Mengulas lanjut, beliau berkata, tahanan lelaki yang dikenali sebagai Azizi Mohammad Hassan, 33, ditahan atas kesalahan membabitkan dadah pada 20 April lalu.
“Suspek disedari meloloskan diri dari lokap tersebut kira-kira pukul 12 tengah malam. Dia ditahan dan menunggu keputusan sama ada dikenakan tahanan menurut Akta Dadah Berbahaya Langkah-langkah Pencegahan Khas (LLPK) 1985,” katanya. – KOSMO! ONLINE


Berbasikal di jalan raya mengundang bahaya
Oleh KOSMO!

27 April 2022, 6:24 pm
PETALING JAYA – Tindakan sekumpulan individu melakukan aktiviti berbasikal secara berkumpulan di jalan raya pada waktu malam mengundang kritikan orang ramai.
Rakaman video perbuatan penunggang basikal terbabit menggunakan sepenuhnya salah satu lorong di jalan raya berkenaan dikongsikan oleh aron_zim di media sosial.
Rata-rata netizen berpandangan perbuatan penunggang basikal terbabit membahayakan nyawa mereka dan juga pengguna jalan raya lain.
“Bila dah kena langgar cakap kereta salah, inilah akibat sekarang,” kata pemilik akaun media sosial, vk Kumar 1212.
“Kayuh ramai berkelompok macam ini sepatutnya kena ada pengiring. Kalau kayuh dalam satu barisan tiada masalah,” ujar Mr.BlacKKuma.
Sementara itu, Hades’Babe berkata, beliau meminta agar pihak polis untuk mengambil tindakan sewajarnya.

“Selalu tengok polis tahan mat rempit, apa kata tahan geng basikal tanpa permit macam ini,” ujarnya. – KOSMO! ONLINE


1 juta kenderaan dijangka masuk Pulau Pinang pada Aidilfitri
Oleh SAFINA RAMLI

27 April 2022, 6:56 pm
GEORGE TOWN – Jumlah kenderaan yang melalui Pulau Pinang di Seberang Perai untuk menuju kawasan Utara dijangka meningkat sehingga 3.6 juta ketika orang ramai pulang ke kampung menjelang sambutan Hari Raya Aidilfitri nanti.
Ketua Polis Pulau Pinang, Datuk Mohd. Shuhaily Mohd. Zain berkata, selain itu, pihak polis juga menjangka kira-kira 1 juta kenderaan akan memasuki negeri ini.
“Kita menjangkakan pergerakan kenderaan ke negeri-negeri Utara termasuk Pulau Pinang ketika Aidilfitri ini akan bermula pada Jumaat dan ramai yang akan pulang selepas dua tahun tidak dapat beraya.
“Dijangkakan sehingga 1 juta kenderaan akan masuk ke Pulau Pinang, manakala 3.6 juta kenderaan akan melalui Pulau Pinang untuk ke Kedah dan Perlis,” katanya selepas program Jelajah Op Selamat ke-18 Polis Diraja Malaysia (PDRM) di bazar Ramadan Bayan Baru di sini hari ini.
Menurut Mohd. Shuhaily, limpahan kenderaan dan kesesakan juga dijangka akan berlaku di beberapa lokasi di Pulau Pinang.
“Antara jalan-jalan yang dikenal pasti berlaku kepadatan kenderaan dan juga hotspot kes kemalangan ialah Jalan Teluk Air Tawar-Jalan Bagan Luar (daerah Seberang Perai Utara), Jalan Perusahaan Perai-Jalan Kulim (daerah Seberang Perai Tengah) dan Jalan Besar Simpang Ampat (KM12-KM32).

“Selain itu, antara jalan lain adalah Lebuh Raya Tun Dr. Lim Chong Eu-Jalan Ayer Itam dan Jalan Ayer Itam-Paya Terubong (daerah Timur Laut) serta Jalan Tun Dr Awang (daerah Barat Daya),” katanya.
Tambahnya, seramai 360 anggota dan pegawai dari Jabatan Siasatan Penguatkuasaan Trafik Kontinjen Pulau Pinang akan bertugas sepanjang Op Selamat ke-18 dijalankan bagi memastikan keselamatan pengguna jalan raya dan orang ramai sepanjang musim perayaan Hari Raya Aidilfitri ini. – KOSMO! ONLINE